Асқад Мухтор. Ўзим ва шеър ҳақида | behzodfazliddin.uz\nАсқад Мухтор. Ўзим ва шеър ҳақида\nҲамма биладики, одамнинг ўзи тўғрисида ёзиши жуда ноқулай. Мен биографиямда арзигулик муҳим воқеа йўқ, деб бу ноқулай ҳолатдан осонгина қутулмоқчи ҳам бўлдим. Лекин, ўйлаб қарасам, бу мантиқсиз бўлар экан.\nОдам ўз Ватанида, унинг гўзалликлари, ўзгаришлари билан, ўз халқи ичида, унинг ташвишлари, орзулари билан яшайди. Шоҳимардон тоғларидан шарқираб тушадиган муздек Янгисой, унинг соҳилида доим қарға қағиллашига кўмилиб ётадиган теракзор, осмон парчасидек кўм-кўк деразали мактаб биноси, чорбоғимизнинг деворларини бузиб олиб кирилган, ҳовлимизни тўлдириб ётган тўқув станоклари; уларнинг орасида ўйнаб қора мойга буланган бармоқларимиз билан яшикларнинг тахтасини қайириб, “Ивано-Вознесенкс”, “Трехгорка” деган рус шаҳарларининг отини ҳижжалаб ўқиганларимиз; Ленин ўлган куни, ёлҳиз қолишдан қўрқиб, ойимни излаб уйдан чиқиб кетганларим, текстилькомбинат қурилиши котлованларида адашиб кун бўйи йиғлаганларим…\nУмримни ёзиб тугатиб бўлармиди! Булар муҳим бўлмаса, ёзган китобларимга кириб келармиди! Йўқ. Булар жуда кўп, булар жуда муҳим.\nҲамид Олимжон қизиққон одам эди. Биринчи кўрган кишисига ҳам аввало энг зарур гапини айтиб олишга шошар эди. Ҳеч эсимдан чиқмайди, союз (Ёзувчилар уюшмаси – сайт муаллифи) билетини олгани борганимда у саломлашмасдан туриб менга шундай деди:\n– Ҳа, сенмисан Асқад дегани! Шеърларингда олам тор. Бухорони кўрганмисан! Ултармани-чи? Йўл юриш керак. Республикани кез. Тинмай йўл юр…\nУ кишига ҳозир қувонч билан ҳисоб бериб қўяй: – Ўша гапингиздан кейин юз минг километрдан ортиқ йўл юрдим, ҳамма океанларни ҳам, экваторни ҳам кесиб ўтдим, ҳурматли Ҳамид ака!\nЧиндан ҳам, ёзувчи ва шоир биографиясининг бутун бойлиги унинг асарларида. Борди-ю, унинг ҳаётида асарларида бирон йўл билан акс этмаган ҳодисалар бўлса, демак, у ҳодисалар унча муҳим эмас. Бу китобдаги шеърларни биографиямдаги энг муҳим воқеалардан деб биламан.\nБиринчи “бадиий асар”им 1935 йил “Ленин учқуни”да (ҳозирги “Тонг юлдузи” газетаси – сайт муаллифи) чиққан. Бу шеърда ёзилган топишмоқ эди. Дарвоқе, у маҳалда бизга бутун ҳаёт топишмоқ эди. Лермонтов топишмоқ, қизлар топишмоқ, математика, қофия, музика топишмоқ, Кировнинг ҳалокати ҳам, Рейхстагга ўт қўйган Ван дер Люббе ҳам топишмоқ…\nЭсингиздами, ўттизинчи йилларнинг комсомоллари, биз доимо ниманидир излардик. Бизни ҳам кимдир изларди.\n“Асқад Мухтор, қайдасан?\nҲамма ерни ахтардик.\nАктив мухбирчамиз, деб,\nДуч келганга мақтардик…”\nРаҳматли Зафар Диёр “Ленин учқуни”да шундай деб ёзганди ўша йиллари.\nШунга ҳам ўттиз йил бўлибди…\nАйтгандай, нега мени ахтариб қолишганикин, қаёққа кетган эдим ўшанда?\nЎша вақт бу овозга жавоб бермаганман, энди очиғини айтишим мумкин: шеъриятга кириб кетгандим.\nКириб кетгандим-у, адашиб юрибманми, деган хавотирда ич-этимни ер эдим. Шундоқ бўлса ҳам, беихтиёр шеър ёзганим ёзган эди, яшириқча, ўзим учун ёзардим. Шунинг учун ўшанда “Ленин учқуни”га хабарлар юбормай қўйган бўлсам керак.\n“Мухбирча”… Бу ном билан ҳали ҳам фахрланаман.\nЎттиз йил давомида шеър ҳақида ўйладим, унинг ифода шакллари, воситалари, приёмлари, руҳи ҳақидаги фикрларим жуда кўп марта ўзгарди: шеър турмуш ўчоғидан олинган лахча чўғ; у ҳаётий эпизодга асосланган, сюжетли бўлиши керак деб, шеърнинг бўлак турларини тан олмай анча йил юрдим; шеър ялт этган оний туйғу, завқ-шавқ туғёни, уни фақат музика жанрлари билан қиёс қилиш мумкин, деган руҳда ҳам анча вақт ишладим; шеър – ҳаёт фалсафасининг эссенцияси, фикр, фикр, фикр! Фикрсиз поэзия йўқ, деб анчагача бир ёқлама, рационалистик шеърлар ёздим…\nБу тўлғанишлар менга баъзан зиён, баъзан фойда қилди. Лекин бир нарсада фикрим сира ўзгаргани йўқ: шеър – зарурият. Шоирга ҳам, шеърхонга ҳам. “Мухбирча”ликдан бошланган ҳаёт йўлим кўнглимда бу фикрни тамом барқарор этди.\nШеър одамнинг яшаши, курашиши, улғайиши учун зарур.\nШеърнинг зарурлигини унинг душманлари кўплигидан ҳам билса бўлади. Уларнинг баъзиларини мен “Поэзия” деган шеъримда тилга олган эдим, аммо шеърнинг душманлари фақат бугина эмас. Кейинги вақтда ашаддий душманлар шеърнинг ўз ичидан ҳам чиқди: масалан, ҳарфларни, рақамларни, геометрик чизиқларни қоғоз бетига тартибсиз ўрнатиб, шуни шеър деб тақдим этувчи ва бошқа лўттибоз абстракционистлар пайдо бўлиб, шеърни фикрдан ҳам, ҳисдан ҳам маҳрум қилишга, уни яшаш, улғайиш қуролидан шалдироқ ўйинчоққа айлантириш учун урина бошладилар.\nАммо шеърни йўқотиб бўлмайди. У шоирлар томонидан ўйлаб чиқарилган нарса эмас. Ҳар бир ҳалол қалбнинг тубида эмоционал бойлик бор. Шоир ана шу ҳислар туғёнини уйғотади, холос. Қалб ғафлатда қолса, яъни одам поэзиядан маҳрум бўлса – бу даҳшат эмасми?! Ҳаётда поэзия нақадар мўл бўлса, унда фойдасиз бўшлиқ шунча кам бўлади. Поэзия манбаи битмас-туганмасдир. Ўзи ҳазм қилолмаган қалби пўк кишигина рад этади.\n“Поэзия нима?”, “Бу шеърда нима дейилмоқчи?” – бу саволлар қонуний, лекин баъзан жуда мураккаб. Кўпинча жавобни билиб турасиз-у, биров сўраса айтиб беролмайсиз. Шеър жонли организмдай, икки томонлама яратилади: бунинг учун шоир ва шеърхонларнинг якдиллиги керак. Шеър ғояси ва китобхонларнинг ҳамкорлиги самарасидир.\nБизнинг бахтимиз ҳам шундаки, миллионлаб китобхонлар билан якдилмиз, миллионлаб китобхонлар шеър ҳимоячиси. Миллионлаб китобхонлар қалбдаги эмционал хазина поэзиясининг туганмас ва олийжаноб манбаидир.\nМенингча, ҳар бир шеър китобхон билан алоҳида бир суҳбат. Ҳақиқий поэзияда шоир билан шеърхон ўртасидаги фарқ йўқолиб кетади. Чиндан ҳам, дарахтни у томир ёйган тупроқдан ажратиб бўладими!\nБиринчи шеъримдан биринчи китобимгача ўтган давр жуда чўзилиб кетди. Буни мен узоқ вақтгача китобхон билан топиша олмаганимдан кўраман. Биринчи китобим – “Пўлат қуювчи” поэмаси 1947 йилда чиққан, шундан кейин ижодга жамоатчилик, китобхонлар аралашиб, ишим анча тезлашиб кетди. Шу кичкина китобчани Александр Фадеев тилга олиб, келажагимга умид билдирган эди. Ўша гапнинг тафти юрагимни ҳали ҳам иситиб туради. Ёзувчи ёки шоир ҳаётининг мароқли томонларидан бири ҳам, менингча, шундаки, у энг муҳим асарим ҳали ёзилмаган, ҳали асосий китобим олдинда, деб доимо шундай бир порлоқ умид билан яшайди. Шунинг учун унга ўтмишдан кўра келажак ҳақида гапириш завқлироқ. Чиндан ҳам, куз кирмай туриб хирмон шопириши нимаси! Шоир ҳамиша йўлда, шунинг учун ҳамиша умрга хулоса ясаш учун ҳали вақт эрта деб билади.\nҲар бир китобни, энг муҳими, энг севимлиси, энг сеҳрлиси шу бўлади, деб ёза бошлайман. Лекин китоб тугаганда маълум бўладики, бу эмас. У ҳамон олдинда. Унинг умиди дилни аланга олдиради. Балки у китоб, энг муҳим, энг севимли, энг сеҳрли китоб ҳеч қачон яратилмас, лекин ижодий умид шу экан, шекилли. Ҳамон шунга интиласан киши, шу билан бахтиёрсан.\nАсқад Мухтор шеърларини мана бу саҳифада ўқинг: «Сени танимаган шўрликлар аянч…»\nЎқишлар сони: 793\nНаписал: Sayt muallifi // Жамият ва маънавият, Ижод ва эътиқод, Ижод фалсафаси, Ўзбек адабиёти // Май 13, 2018\n← “Мен одам эдим-ку, инсон фарзанди…” ОЛИМ АДАШСА – ОЛАМ АДАШАР →\nБир монолог, икки қўшиқ можароси - 3 838 марта ўқилган


Бодикамералар қандай ишлайди? — Teleradio.uz\n«ЙПХ ходимларини бодикамералар билан тўлиқ таъминлашдан олдин синов жараёнини амалга оширдик. Хитойнинг «Хайтера» компанияси томонидан ишлаб чиқилган 50та бодикамера Тошкент шаҳрида — 32таси ЙПХ ходимлари, 18таси ППХ ходимлари томонидан шу йилнинг сентябрь-октябрь ойларида тест синовларидан ўтказилди. Республика бўйича сервер мосламаларини жойлаштириш учун 65та, бодикамераларни жойлаштириш учун 192та жой тайёрланди. «Хайтера» компаниясидан 6 минг 193та бодикамера харид қилинди. Бу қурилмаларга тегишли дастурлар ўрнатилди, сим карталар билан таъминланди ва ҳимояланган VPN-каналлари орқали алоқа йўлга қўйилди. Тармоқни ташкил этиш мақсадида «Ўзбектелеком» АЖнинг уяли алоқа тизими (2G/3G)дан фойдаланилади. Биргина Тошкент шаҳрига 2 минг 876та бодикамера ажратилди.


Диний-тарихий телесериал намойишига рухсат берилди - xabar.uz\n16.05.2019 15:13 0 3225\nФото: «TV Time»\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмита «Юнус Эмро» диний-тарихий телесериали намойишига рухсат берди. Тегишли хат қўмита раиси ўринбосари Нуримон Абулҳасан томонидан имзоланган. Бу ҳақда «Azon.uz» портали хабар бермоқда.\nДин-у диёнатдан ҳикоя қилувчи ушбу сериал муборак Рамазоннинг саҳарлик вақтида (03:05) эфирга узатилиб, кечки пайт 18:05 да такроран намойиш этилади.\nУшбу сериални оммабоп телеканалларда эмас, камтарона «AzonTV» илмий-маърифий онлайн телеканали орқали томоша қилиш мумкин.\nЭслатиб ўтамиз, дин-у диёнатда ҳикоя қилувчи «Бани Ҳошимдан чиққан ой» ва «Умар ибн Ҳаттоб» сериалларига ижозат тегмаганидан ўқувчиларимизнинг хабари бор. Қўмита раиси ўринбосари Н. Абулҳасан «...замон жиҳатдан эскиргани, аҳолининг кўпчилик қисми томонидан кўриб бўлингани» важи билан уларнинг намойишини мақсадга мувофиқ эмас, деб топганди.\nДин ишлари бўйича қўмита Сериал Юнус Эмро\nЖамият 04/04, 11:12\nҲаж сафари харажатлари арзонлашиши маълум қилинди\nМаданият 12/06, 12:22


Ўзбекистонда мансабдорлар “емаган сомса”сига пул тўлаши мумкин - EFFECT.UZ\nЎзбекистонда мансабдорлар “емаган сомса”сига пул тўлаши мумкин\n. 21:10 | 24.11.2020\nЎзбекистон Жиноят кодексига мансабдор шахс томонидан ноқонуний тарзда бойлик орттирганлик учун жиноий жавобгарлик белгиланиши мумкин. Бу ҳақида Коррупцияга қарши курашиш Миллий кенгашининг жорий йилнинг 21 ноябрь куни бўлиб ўтган 2-йиғилишида маълум қилинди.\nУнда сенаторлар, Миллий кенгаш аъзолари — мутасадди вазирлик ва идоралар раҳбарлари, маҳаллий депутатлар ҳамда оммавий ахборот воситалари вакиллари иштирок этди.\nБу БМТнинг Коррупцияга қарши курашиш тўғрисидаги конвенцияси 20-моддаси (ноқонуний бойлик орттириш)да акс этган. Унга кўра, амалдорнинг харажати даромадига муносиб бўлиши лозим.\nTeglar:BMT, Жиноят кодекси\nШавкат Мирзиёев 3 та туман ҳокимини ишдан олди\nҚирғизистон ўз номидан воз кечиши мумкин\nСурхондарёда ўз уйида фоҳишахона ташкил қилган шахс ушланди


Бугун Душанбеда Тожикистон президенти Имомали Раҳмонов Эрон тижорат вазири Муҳаммад Шариатмадарий билан учрашди.\n07 март 2021, Тошкент вақти: 07:59\nТомонлар пойтахт Душанбени Тожикистон шимолий минтақалари билан боғловчи туннел қурилишига Эрон ëтқизадиган сармоя масаласини муҳокама қилишди. Мазкур қурилиш 2006 йил ëзига қадар тугатилиши керак.\nАйни пайтда¸ Эрон вазирига кўра¸ учрашувда Тожикистон жанубидаги Сангтўда-2 гидроэлектростанцияси қурилишидаги Теҳроннинг молиявий улуши ҳақида ҳам сўз борган.\n’’Биз ҳамкорлик истиқболлари хусусида атрофлича гаплашдик. Менимча¸давлатларимиз ўртасидаги ҳамкорликни айниқса¸ халқаро молиявий ташкилотлар кўмаги билан кончилик¸ йўл ва тунеллар¸ қолаверса кичик ëнилғи станциялари қуриш соҳасида кучайтиришимиз мумкин’’¸ - деди Эрон тижорат вазири.\nСангтўда-2 станцияси қурилишининг умум қиммати 220 миллион доллар¸унинг 180 миллиони эса Эрон сармоясидир.


Ўзбекистон $ 41,4 миллиард инвестиция жалб қилишни режалаштирмоқда - 24.09.2021, Sputnik Ўзбекистон\nЎзбекистон ҳукумати 2022-2024 йиллар давомида амалга ошириш учун умумйи қиймати 41,4 миллиард бўлган инвестицион дастур ишлаб чиқди. 24.09.2021, Sputnik Ўзбекистон\nТОШКЕНТ, 24 сен – Sputnik. Ўзбекистон 2022-2024 йилларда умумий қиймати 41,4 миллиард доллар бўлган инвестициялар жалб қилишни режалаштирмоқда. Бу ҳақида Инвестициялар ва ташқи савдо вазирлиги ишлаб чиққан янги қонун лойиҳасида айтиб ўтилган.Қонунда вазирликлар, вилоят ҳокимликлари, давлат корхоналари томонидан ишлаб чиқилган инвестициявий лойиҳаларнинг рўйхати, уларнинг кварталма-квартал бажариб борилиш режаси ва ваколатли органлар томонидан назорат қилиб бориш механизми киритилган.Ундан ташқари инвестицион дастур бўйича амалга оширилаётган ишлар бўйича президентга ойма-ой ҳисобот бериб бориши белгиланган.Маълумот учун, 2020 йилда Ўзбекистонга кириб келган соф хорижий инвестициялар миқдори 1,7 млрд. долларни ташкил қилган эди. 2019 йилда ушбу кўрсатгич 2,3 миллиард долларни ташкил қилган эди.\nўзбекистон, инвестициялар ва ташқи савдо вазирлиги\nТОШКЕНТ, 24 сен – Sputnik. Ўзбекистон 2022-2024 йилларда умумий қиймати 41,4 миллиард доллар бўлган инвестициялар жалб қилишни режалаштирмоқда. Бу ҳақида Инвестициялар ва ташқи савдо вазирлиги ишлаб чиққан янги қонун лойиҳасида айтиб ўтилган.\nЯнги қонун, Ўзбекистон томонидан яқин икки йил ичида жалб қилиниши режалаштирилаётган инвестициялар дастуридан иборат бўлиб, унинг ичига республика бўйлаб 230 та йирик ишлаб чиқариш объектлари қуриш ва 50 мингта иш ўринлари яратиш дастури киритилган.\nҚонунда вазирликлар, вилоят ҳокимликлари, давлат корхоналари томонидан ишлаб чиқилган инвестициявий лойиҳаларнинг рўйхати, уларнинг кварталма-квартал бажариб борилиш режаси ва ваколатли органлар томонидан назорат қилиб бориш механизми киритилган.\nУндан ташқари инвестицион дастур бўйича амалга оширилаётган ишлар бўйича президентга ойма-ой ҳисобот бериб бориши белгиланган.\nМаълумот учун, 2020 йилда Ўзбекистонга кириб келган соф хорижий инвестициялар миқдори 1,7 млрд. долларни ташкил қилган эди. 2019 йилда ушбу кўрсатгич 2,3 миллиард долларни ташкил қилган эди.


20:50 / 02.08.2017\nТошкент вилоят жиноий ишлар судида Ўзбекистоннинг илк “молиявий эҳроми”га асос солган Аҳмаджон Турсунбоев устидан очиқ суд мажлиси бошланди. Буни вилоят суди вакили Кун.uz’га тасдиқлади. Унинг сўзларига кўра, очиқ шаклда ташкил этилган судга жиноий ишлар бўйича судья Дилшод Комилов раислик қилмоқда. Вилоят суди ходимининг айтишича, 2 август куни суд ўз ишини давом эттирган. Биринчи мажлис ўтган ҳафтада бўлиб ўтган.\nЭслатиб ўтамиз, 2016 йил 16 июнь куни ЎзМТРК «Тошкент» телеканалида Ўзбекистон ҳудудида молия пирамидаси ташкил этган, халқ орасида "Аҳмадбой" дея ном қозонган, ноқонуний валюта операциялари билан шуғулланиб келган Аҳмаджон Турсунбоевнинг Тошкент вилояти ҳуқуқ-тартибот органлари томонидан қўлга олингани ҳақида қисқа махсус репортаж намойиш этилди.\nУнда Турсунбоев — Тошкент вилояти Чиноз туманидаги «Чиноз ҳалол чорва» ва «Чиноз авто ҳамкор» масъулияти чекланган жамиятлари таъсисчиси экани айтилиб, у ва ходимлари аҳолидан ҳеч қандай кафолат бермаган ҳолда энг камида 100 фоизлик йиллик устама билан қайтариш шарти билан миллий ва хорижий валютада пулларни қабул қилиб олган. Яъни, томонлар бирор кор-ҳол содир бўлган тақдирда пул топшираётганларнинг яқинлари уларни қайтаришни талаб қилмаслигига келишган. Қўшимча равишда, Турсунбоев ойига 40 фоизлик устама билан хорижий валютада қарзга пул бериш билан ҳам шуғулланган.\nБу каби амалиётларда иштирок этганлар сони бир неча ўн минг кишини ташкил этган.\nТурсунбоевнинг ҳисобчиси интервьюда кунлик айланма 1 млн долларни ташкил қилгани ҳақида гапириб, аввал пул топширганларга кейин топширилган пуллар ҳисобидан фоизлар тўлаб борилганини билдирган эди.\nАҳолидан нақд пуллардан ташқари автомобиллар, қимматбаҳо буюмлар ҳар ойда фоизлар тўлаб бориш шарти билан қабул қилинган. Бу жараён ҳеч қандай расмийлаштиришларсиз олиб борилган ва фақат оддий дафтарга кимдан нима олингани ёзиб қўйилган.\nАҳолидан олинган маблағларнинг бир қисмига чет элдан турли товарлар ва қимматбаҳо буюмлар олиб келиниб, тадбиркорларга устама фоиз эвазига тарқатилган. Аҳмадбойнинг ҳашаматли уйидаги гаражда жойлашган қимматбаҳо автомобиллар: Cadillac Escalade, BMW, Lexus каби қимматбаҳо русумли транспорт воситалари ҳам намойиш этилган эди.\nШунингдек, аҳолидан 1 йилда 2та қилиб қайтариш эвазига қорамоллар ҳам қабул қилингани, улар учун фермалар ташкил этилгани маълум қилинганди. Ходимлардан бири шу мақсадда 5-6 та ферма қурилгани, уларнинг ҳар бири 5-6 минг туёқ қорамол учун мўлжаллангани ҳақида сўз юритган.\nТезкор тадбир орқали Аҳмадбойдан ташқари унинг беш нафар ёрдамчиси ҳам қўлга олинди.\nТурсунбоев ва унинг яқинлари уйларида, шунингдек, унга тегишли компаниялар офисларида ўтказилган тезкор тадбирлар натижасида жами 13,139 млрд сўм ҳамда 12 млн доллар нақд пул топилган эди.\nАҳмадбой машмашасига республикадаги таниқли кишилар, артистлар, қўшиқчи ва қизиқчилар ҳам аралашиб қолгани, яъни улар ҳам фирибгарга пул беришгани ҳақида хабарлар пайдо бўлди. Бунга машҳур сўз усталарининг айримлари муносабатларини ҳам билдирмай қолмади.\nКейинчалик, молиявий фирибгар ҳалқдан олинган млрдлаб пуллар ва долларларни умуман қайтара олмаслигини айтганди. «Уникини бунга, буникини унга бериб, шу ишга кириб кетганман. Банкрот бўлдим. Пул етказиб бера олмадим. Қанча одамдан қанча пул олинганини аниқ билмайман», — деган эди Аҳмаджон Турсунбоев.\nЖамиятда кучли резонансга сабаб бўлган мазкур иш ортидан Тошкент вилояти, Чиноз тумани прокурори Беҳзод Мирсоатов ҳам лавозимидан четлатилган эди.\nКун.uz таҳририяти ушбу фирибгарлик жинояти билан боғлиқ ишларни кузатиб борди ва 2017 йил 16 июнда Аҳмаджон Турсунбоев ушланганига бир йил тўлиши сабаб йирик мақолани эълон қилди.


Замонавий архитектура: Нидерландиядаги бинода смайликлардан фойдаланилди\n10:21 / 25.04.2017\nАрхитектор Чангиз Теҳроний Нидерландиядаги бинонинг ташқи томонига жило беришда эмодзи смайликларидан фойдаланди. У Амерсфортдаги бино лойиҳасини тайёрлашда ижтимоий тармоқларда машҳур бўлган смайликларни қўллашга аҳд қилди.\nУй фасадини безаш учун турли ҳиссиётларни акс эттирувчи 22 смайликдан фойдаланилган. Уларнинг дизайни WhatsApp мессенжерида қўлланиладиган смайликлар намуналаридан олинган. Улар прес-шакллар ҳосил қилиш мақсадида 3D-моделларга айлантирилган.\nТеҳронийнинг сўзларига кўра, авваллари архитекторлар биноларни қироллар ва горгуллар ва тарихий тимсоллар билан безашган. Унинг фикрича, 21-аср тимсолига айланган смайликлар «замонавий горгуллар» бўлиши мумкин.\nТеҳроний лойиҳалаштирган бино — кўп функциялидир. Унинг биринчи қаватида дўконлар, устки қаватларида тураржойлар жойлашади. У кутубхона, театр ва мактаб қаршисидаги унча катта бўлмаган жойда қурилган. Архитектор талабалар ва мактаб ўқувчилари бинони жуда кўп суратга туширганлари сабабли зерикарли бетон бинони қизиқарли лойиҳага айлантиришнинг уддасидан чиқдим, деб ҳисобламоқда.\nНидерландия Архитектура смайлик\nНидерландиядаги тўғон электр энергиясисиз ёритилган илк объект бўлди\nБир шаҳарда икки мамлакат: Икки "ўт" орасида қолган Барледа нима гаплар?\nНидерландияда пичоқ билан ҳужумлар рўй берди, суриялик қочқинлар қурбонга айланди


Қ.Дўстмуҳамедова: “АҚШда “Тановар” ва “Буюк ипак йўли” ансамбллари тузилди” - Халқ сўзи\n14:39 16 Август 2019 Жамият\nЎзбекистон халқ артисти Қизлархон Дўстмуҳамедова мамлакатимиз дипмиссияси кўмагида маҳорат мактабларини ўтиб бериш учун океан ортига етиб борди. У америкалик ёш хореографларга миллий рақс санъати нафислиги ва анъанавий турларининг ўзига хосликларини намойиш этди.\nТаъкидлаш жоиз, Қизлархон Дўстмуҳамедова 1946 йил 25 ноябрда Тошкент шаҳрида туғилган. Тошкент давлат санъат институтини тамомлаган. 1988 йилдан бери ўзи таҳсил олган олий таълим даргоҳида ўқитувчи бўлиб ишлаб келяпти. У “Муножот”, “Тановар”, “Интизор”, “Бухоро юлдузлари” каби миллий рақсларни АҚШ, Ливия, Франция, Германия, Тунис каби давлатларда маҳорат билан ижро этган. “Эл-юрт” ҳурмати ордени билан тақдирланган.\n- АҚШга илк бор 1979 йилда Тошкент ва Сиэтл шаҳарлари ўртасидаги биродарлашув муносабатларининг бир йиллигини нишонлаш тантаналарида иштирок этиш учун келгандим, - дейди у. – Ўшанда “Муножот” рақсига ошуфта бўлиб, уни ўрганишни бошлаган америкалик Лаурель Грей билан танишиб қолганман.\nРақсларимиз маъно-мазмунини ўрганар экан, унда ўзбек халқи тарихи, маданияти ва санъатига ҳам катта қизиқиш уйғонган. Ўшандан буён биз ўзбек халқи миллий рақсларини Америкада илгари суриш бўйича мунтазам қўшма лойиҳаларни ташкил этиб келяпмиз.\nАҚШда “Тановар” ва “Буюк ипак йўли” ансамбллари тузилди. Уларга бизнинг мумтоз санъатимиз жуда қизиқ. Шунинг учун ҳар доим келиб, ўргатишимни мендан сўрашади. Рақс орқали мамлакатимиз бой тарихи ҳақидаги билимларни берамиз, ўзбек халқининг кўп асрлик урф-одатларига ҳурмат кўрсатишади, маданий ўзига хосликларимизни англаб етишади.\nГлобаллашувнинг ҳозирги даврида кўп нарсалар бир хил шаклга кириб боряпти, фарқлар йўқолмоқда, ҳамма нарса аралашиб кетаётир. Бугун одамлар ноёб ва ўзига хос нарсаларни излашяпти. Нафис санъатни ўрганишга бўлган чанқоқлик кучаймоқда. Шубҳасиз, ўзбек рақси ўзининг шарқона жозибаси, латофати билан ажралиб туради, қадимги анъаналарни ўзида сақлаб келади. Америкалик хотин-қизларни рақсимиздаги ҳар бир ўзбек аёлига хос бўлган ҳис-туйғулар ва самимият ўзига жалб этади.\nУмуман олганда, АҚШда ўзбек санъатига бўлган қизиқиш ўсиб бораётгани мени хурсанд қилади. Улар бизнинг рақсларимизни ўрганишяпти, миллий либосларимизни кийишмоқда, ўз муассасаларида чиқишлар қилаётир, яъни ўзбек брендини илгари суришяпти. Моҳиятан, бу халқ дипломатиясидир. Биз кўҳна қадриятларимизни асраб-авайлашимиз ва бутун дунёда илгари суришимиз керак.\nЎзбекистонлик устоз раҳбарлигидаги уч кунлик тренинглар дастури жуда бой ва фойдали бўлганини ушбу лойиҳа иштирокчилари ҳам эътироф этишди.\nУлардан бири, ўзининг хореографик истеъдоди ва рақсларга бўлган муҳаббати билан ажралиб турган Голливуд актрисаси Гвенифар Рейган Жеймс эди.\n- Салом, менинг исм-шарифим Гвенифар Рейган Жеймс, - деди у. – 16 йилдан буён Silk Road Dance Companyʼда ишлаб келаман. Қизлархон Дўстмуҳамедовадан дарс олиш мен учун катта шарафдир. У рақсларни қандай назокат ва нафислик билан ижро этаётганини кузатар эканман, қувонч кўз ёшларини яшира олмадим. Қизлархон сизларнинг миллий бойлигингиз эканлигини биламан, шу билан бир қаторда у юрагим қироличасидир. Унинг мўъжизавий санъатини кўриб, ўзбек рақсларини севиб қолдим. Миллий рақсингиз мен ўз ҳаётим давомида кўрганлар ичида энг нозиги, гўзали ва нафосатлисидир. У менинг қалбим қаъридан қай даражада чуқур жой олганини сўз билан ифодалаб бера олмайман. Ушбу дастурда қатнашиш имкониятини беришгани учун миннатдорман. Катта раҳмат!\nЎзбек рақс санъати кўргазмали чиқиши учун концерт уюштирилди. Унда америкалик ижрочилар ўз маҳоратларини намойиш этишди. Кечада Вашингтондаги сиёсий-дипломатик, савдо-иқтисодий ва маданий-гуманитар доира вакиллари ҳам қатнашди.\nРаққосалар ўз чиқишларида Қундуз Миркаримова, Рушана Султонова, Исахара Оқилова каби ўзбек мактабининг таниқли устозлари хореографияларидан фойдаланишди. Ранг-баранг миллий либосларда “Муножот”, “Мустаҳзод”, “Дилхирож”, “Самарқанд ушшоғи”, “Дарё тошқин” каби асарлар ижро этилди.\nҚизлархон Дўстмуҳамедова томонидан “Тановар” ўзбек рақси ижроси тадбир кульминациясига айланди. Зеро, “Тановар” - олисдан етиб келган бетакрор рақс бўлиб, аёлларнинг фарғонача қувноқ ва ғамгин, жўшқин ва охиста, шўх ва мулойим йиғма ашулаларидан яратилган. Уларни ўзаро уйғунлаштириб турадиган ягона жиҳат – хушоҳанглик, ритмика, чуқур мазмун-моҳиятдир.\nДастур доирасида ўзбек халқ рақс санъати, шунингдек, юртимиз маданияти ва урф-одатларининг тарихий илдизлари ҳамда ўзига хосликлари бўйича маъруза дарслари ҳам ўтказилди. Улар амалий машғулотларни сифатли тўлдиришга хизмат қилди.\nЯна бир эътиборли жиҳати, хореография элементларида ўзбек халқи ҳаёт тарзини акс эттиришга алоҳида аҳамият берилди. Ушбу тақдимотлар Ўзбекистон билан илк бор танишаётган ёш иштирокчилар учун, айниқса, жуда фойдали бўлди.\nАмерикада анъанавий рақсларимиз бўйича муаллим, Жорж Вашингтон номидаги Университет профессори Лаурель Грей ҳам ўзининг назарий билимлари ва амалий тажрибаси билан ўртоқлашди. Silk Road Dance Company раҳбари бўлган пайтларда у ўз ҳаётини Буюк ипак йўли мамлакатлари рақсларини ўзлаштиришга сарфлади. 1984 йилда “Ўзбек рақс ва маданияти жамияти”, 1994 йилда эса йиллик “Марказий Осиё рақс оромгоҳи”ни таъсис этди. “Энг яхши хореография”(2003 йил) ва “Энг яхши миллий раққоса”(1999 йил) каби халқаро мукофотларга сазовор бўлган.\nАмерикалик олима Ўзбекистонга 14 маротаба ташриф буюрган. Давлат академик катта театри таклифига биноан юртимизда икки йил яшаган ва телевизион рақс дастурларида ўндан ортиқ чиқишлар қилган. 2018 йилда “Рақс сеҳри”, 1997 йилда “Шарқ тароналари”, 1993 йилда Ўзбекистон қўғирчоқ театри каби фестивалларда ҳакамлар хайъати аъзоси бўлган. АҚШдаги дипломатик ваколатхонамиз билан ҳамкорликда Л.Грей ўзбек халқи маданияти, санъати ва қадриятларини илгари суришга қаратилган турли тадбирларни мунтазам ташкил этиб келяпти.\n- Марказий Осиё мамлакатлари рақсларини ўрганиш бўйича мазкур дастур ҳисоб бўйича ўн олтинчисидир, - деди у. – Бу гал тадбир ўзига хос жиҳати билан ажралиб турди. Биз ўз машғулотларимизни ўзбек заминида, лекин Ўзбекистонда эмас, балки Ўзбекистон Республикасининг Вашингтондаги Элчихонасида ўтказдик.\nМиллий кўргазмавий белгилар, санъат буюмлари, миллий матолар, деворлардаги сўзаналар Америка пойтахтида ҳақиқий ўзбекона муҳитни пайдо қилди. Қачонки сиз рақс тушишни ўргансангиз, нафақат ҳаракатлар ёки алоҳида жиҳатларни ўзлаштирасиз, балки ўша мамлакатга хос янги маданият, одамлар турмуш тарзи, қадриятларини ўзингиз учун кашф этасиз.\nЖаҳон ҳамжамияти, айниқса, ғарб дунёси учун ўзбек рақси янги, аммо жуда қизиқарли ва жозибалидир. Биз АҚШнинг турли бурчакларидан диёрингиз санъатини ўзлаштиришга катта қизиқиш билан қараётган қизларни йиғдик.\nШахсан мен ўзбек миллий рақсини янада кенг ёйишни истайман. Ўзбекистонда яшаган йилларимда халқингиз менга катта меҳмондўстлик кўрсатган. Устозларим Қизлархон Дўстмуҳамедова, Қодир Мўминов, Вилоят Оқилова, Галия Измайлова менга ушбу ноёб санъат тури моҳияти ва ноёблигини тушунишимга ёрдам беришган.\nРақс санъати авлоддан авлодга ўтиши керак. Балки бошқа маданиятдаги ёш қизларга рақсингизни ўргатиш ноодатийдек кўринар. Лекин унинг гўзаллиги ва нафислиги олдида мен ҳам дош бера олмайман. Ушбу дастурни ташкил этишда менга кўмак берган барчага, айниқса, Элчихона жамоасига самимий миннатдорлик билдираман.


"...Бу мартабаким манга муяссар бўлди..." - BBC O'zbek\n"...Бу мартабаким манга муяссар бўлди..."\nImage caption Одами эрсанг, демагил одами Ониким, йўқ халқ ғамидин ғами...\n9 феврал – Ҳазрат Навоийнинг таваллуд топган кунлари. Навоий бобомиз туғилган кунга 574 йил тўлди.\nТарихнинг туб бурилиш нуқталаридан бирида, инсониятнинг юксак бадииятга, буюк ва рост сўзга эҳтиёжи ортган бир паллада дунёга келган Низомиддин Мир Алишер чиндан ҳам инсоният тарихининг энг ёрқин саҳифасидан, сўз санъатининг энг буюк чўққисидан жой олди.\nФақат даҳоларгагина насиб бўладиган ички бир имконият, илоҳий сезги орқали Ҳазратнинг ўзлари “Вақфия” асарида иншо этган мазкур мисралар шоирнинг ўз-ўзи ҳақидаги улуғ башоратидек янграйди гўё:\n“Иқбол мутиу бахт ёвар бўлди,\nОлам элидин кимга муқаррар бўлди,\nБу мартабаким манга муяссар бўлди...”\nImage caption Ҳиротда Алишер Навоий мақбараси афғонистонлик тадбиркорлар томонидан обод қилинди.\nҲазрат Навоий яшаб ўтган даврдан буён ҳам, мана, салкам олти юз йил вақт ўтаётир. Ана шу йиллар, асрлар давомида буюк шоир ва мутафаккир шахс сифатида нафақат миллатимизнинг ғурури, виждони бўлиб улгурди, балки унинг ҳаётбахш ижодиёти жаҳон маданиятининг энг яхши дурдоналаридан бирига айланди.\nҲар бир авлод, ҳар бир ўқувчи унинг ижодидан ўзига керакли бўлган ҳикматни, сабоқни топа олади.\nЧунки, буюк шоир андоғ мартабадаким, унинг шахси ва ижодида инсоний камолотнинг ҳам, юксак бадиий тафаккурнинг ҳам, валийлик қирраларининг ҳам, сиёсий арбобликнинг ҳам энг олий нуқталари мужассамланган!\nНавоийнинг ижоди ўзи ҳаётлик чоғидаёқ маълуму машҳур бўлган. Салкам олти асрдирки, даҳо шоирнинг шахси ва ижодини ўрганиш ва тарғиб этиш шоирлару таржимонлар, адиблару ноширлар, ҳаттотлару мусаввирлар, олимлару сиёсатчиларнинг диққат марказидаги муҳим масалалардан бири бўлиб келмоқда.\nУнинг асарлари дунёнинг ўнлаб, юзлаб тилларига таржима қилиниб, жаҳон халқларининг эътибори – ихлосига сазовор бўлди. Зеро, шоирнинг ўлмас асарлари халқни, инсониятни қай йўсинда том маънодаги бахтга эриштириш мумкин деган ҳақли саволга муносиб жавоб тариқасида ёзилгандек... Шу боис ҳам бутун дунёда Навоий ижодиётига бўлган қизиқиш тобора ортиб бормоқда.\n...Агар хотирам алдамаётган бўлса, саксонинчи йилларнинг охири, тўқсонинчи йилларнинг бошланиши эди.\nАмерика Қўшма Штатларининг ўша пайтдаги президенти собиқ СССРга сафари чоғида Москва минбаридан туриб Ҳазрат Навоийнинг мазкур рубоийсини ёд айтган эди:\nБугун бутун дунёда “демократия дарғаси”, “демократия бешиги” дея таърифланаётган океан орти мамлакати раҳбарининг рубоийни ёд айтаётган лаҳзаларидаги суврати ва шеърият султонининг мазкур рубоийси собиқ СССРнинг ўша даврдаги энг нуфузли нашрларидан бири “Правда” газетасининг бош саҳифасида, биринчи бетда чоп этилиши ўзбекман деган ҳар бир инсоннинг қалбини тўлқинлантириб, чексиз ифтихорга тўлдириб юборган бўлиши аниқ.\nВаҳоланки, собиқ иттифоқ таркибида бир эмас, икки эмас, уч ёки тўрт эмас, нақд ўн бешта республика бор эди.\nВаҳоланки, ана шу ўн бешта республикада яшовчи турфа халқларнинг ҳар бирининг манаман деган классик шоирлари, етакчи арбоблари бор эди.\nЛекин Америкадай қудратли мамлакатнинг (ўша пайтдаги) президенти\nРоссиядек забардаст ўлканинг пойтахти – Москвада туриб, айнан ўзбек адабиётининг йирик номоёндаси, назмий пири бўлган Ҳазрат Навоийнинг олам-олам\nмаъно мужассамланган тўрт мисрасини қироат этмоқни ихтиёр этди. Нега?..\nАгар сиёсий нуқтаи назардан олиб қарайдиган бўлсак, АҚШнинг собиқ раҳбари бу ўринда чиндан ҳам демократик йўл тутди дейишимиз мумкин.\nЯъни у ўша лаҳзада ўзи сўзлаётган минбарнинг, мамлакатнинг манфаатидан келиб чиққан ҳолда Пушкин ёки Лермонтов сиймосини ҳам кўкларга кўтариши мумкин эди, бироқ ўзбекларнинг даҳо шоири Навоийдан байт ўқишни лозим топди.\nЧунки, мазкур рубоийда озодлик, ҳурлик, эрк нафақат инсон учун, балки барча жонзотлар, хусусан қушлар учун ҳам сув ва ҳаводек зарур эканлиги авж пардаларда\nолий мақомдаги бадиий маҳорат билан тараннум этилган.\nЗеро демократиянинг талаб ва эҳтиёжи, мазмун-моҳияти ҳам айни шу рубоийда кўзда тутилган ғоялар билан боғлиқдир.\nАдабий-бадиий нуқтаи назардан олиб қарайдиган бўлсак ҳам, олимлар ўтказган тадқиқотни эслашнинг ўзи кифоя.\nТадқиқотга кўра дунё халқларининг мумтоз шоирлари нечоғли сўз бойлигига эга бўлганлиги ўрганилган.\nХулоса шуки, Мир Алишер Навоий биринчи, Пушкин иккинчи ўринни забт этишган.\nШекспир, Гёте ва бошқалар кейинги ўринларни маҳв этишган.\nБироқ иккинчи ўринда тилга олинган Пушкин даҳоси ҳам сўз бойлиги борасида Ҳазрат Навоийдан сезиларли даражада фарқ қилган.\nЯъни бобомизнинг сўз заҳираси Пушкиннинг сўз заҳирасига нисбатан ҳам тўрт-беш баробар кўп бўлган экан.\nБу эса бобомизнинг сўз бойлиги нечоғлик ўплигидан далолатдир. Қолаверса, Ҳазрат Навоий шеърий йўналишда 12 хил, насрий йўналишда 4 хил, жами 16 хил жанрда\nқалам тебратганларки, дунё адабиёти тарихида то ҳали ҳануз бу қадар кўп ва хилма хил жанрда ижод қилиш борасида ҳеч ким ул зотга тенг келолган эмас.\nНавоий нафақат улуғ шоир, таржимон, файласуф, балки давлат арбоби сифатида ҳам тарихда улкан из қолдирган. Унинг давлат арбоби\nсифатида ҳам, шоир сифатида ҳам, комил инсон сифатида ҳам мудом халқ, эл-юрт ғами билан яшаганлиги ёзган асарларида ўз аксини топган.\nЭпик асарларини-ку қўя турайлик, биргина шу байтнинг ўзида қанчалар улкан маъно мужассам:\nОниким, йўқ халқ ғамидин ғами...\nХуллас, Навоийни англамоқ – ўзни, ўзликни англамоқдир. Зеро, Ҳазрат Навоий муяссар кўрилган улуғ оламийлик мартабасини ўрганиш ва унга интилиш ҳам комиллик сари ташланган қадамдир.\nМир Алишер Навоийнинг Ҳиротдаги мақбараси қайта тикланди\nҲиротдаги Ҳазрат Навоий мақбараси эски шаклида қайта тикланади-Фотолавҳа\nҲиротда Ҳазрат Алишер Навоий мақбарасини қайта қуриш бошланди\nНавоий мақбарасини ким тиклаши керак?\nАлишер Навоий туғилган кунга 572 йил тўлди


Ўзбекистонда 6 миллион ишсиз борми? — 21asr.uz\nЎзбекистон фуқароларининг 13 миллиондан ортиғи меҳнатга лаёқатли ҳисобланади. Лекин, Ўзбекистон Давлат солиқ қўмитаси раисининг биринчи ўринбосари Беҳзод Мусаевнинг солиқ концепцияси муҳокамасига бағишланган анжуманда маълум қилишича, уларнинг фақат бир қисмигина даромад солиғи тўламоқда, деб ёзмоқда kun.uz.\nБеҳзод Мусаевнинг маълумот беришича, Ўзбекистон аҳолисидан 5,7 миллиондан ортиқроғи расман иш жойига эга – улар даромад солиғи тўлайди. Бундан чиқди, халқимиздан нақ 6 миллион 300 минг нафари ишсиз бўлиб чиқмоқда. Шунақами?!\nСолиқ қўмитаси раиси ўринбосари ушбу саволли ҳолатга изоҳ берган. Унинг айтишича, солиқчилар баъзи савдо объектларида текширувлар ўтказишган ва бу объектларнинг баъзи ходимлари норасмий равишда ишлаб келаётганини аниқлашган. Беҳзод Мусаев бунда тадбиркорларни айблашдан йироқлиги, улар ходимга 1 миллион сўм маош тўлаш учун шунинг тенг ярмича, яъни 500 минг сўм миқдорида солиқ тўлашга мажбур бўлаётганини қайд этган. Демак, солиқ сиёсати мақбуллаштириш йўли билан ҳам тадбиркорликни ривожлаштиришга йўл очиш, ҳам бюджетга тушумларни кўпайтириш мумкин. Энг муҳими, тадбиркорлар ҳам, уларнинг қўл остидаги ишчилар ҳам солиқчидан қочиб-писиб эмас, одамдай – қонунан ишлай бошлайди.\nПрезидентнинг 2018 йил 13 февралдаги «Солиқ қонунчилигини тубдан такомиллаштириш бўйича ташкилий чора-тадбирлар тўғрисида»ги фармойишига мувофиқ, Ўзбекистон Республикаси Президенти ҳузуридаги Лойиҳа бошқаруви миллий агентлиги солиқ юкини камайтириш, ҚҚС ставкаларини пасайтириш, қатор солиқлар ва мажбурий тўловларни бекор қилишни, шунингдек, солиқ маъмурчилигини такомиллаштириш бўйича чора-тадбирларни кўзда тутувчи 2018-2020 йилларга мўлжалланган Солиқ тизимини тубдан ислоҳ қилиш концепцияси лойиҳасини тайёрлади.\nМиллий авиакомпания чипталар нархини арзонлаштирди. Тошкентдан Нью-Йоркка учиш қанча?


08 апрел 2020, Тошкент вақти: 22:44\nЭрон парламентининг 197 депутатидан 183 нафари халқаро атом энергияси агентлиги назоратчиларига Эрон ядровий иншотларини бориб кўришга изн берилмаслиги учун овоз берди. Агар расмий Теҳроннинг ядровий дастури БМТ ҳавфсизлик кенгаши мухокамасига киритилса БМТ назоратчиларига эшик ëпилади дейиладиЭрон парламенти қабул қилган қарорда.\nАйни пайтда Халқаро атом энергияси агентлиги эрта-индин Австрия пойтаҳти Вена шаҳрида учрашиб Эрон ядровий дастурига қарши жазо чоралари қўллаш масаласини БМТ ҳавфсизлик кенгаши кун тартибига киритишни режалашган.\nХалқаро атом энергияси инспекторларига кўра Эрон ядровий дастури зарур даражада шаффоф эмас. Бу дастурнинг фақат тинч мақсадларга йўналтирилгани юзасидан шубҳалар бор. Лондонда жойлашган халқаро стратегик тадқиқотлар Фритс Патрак гапиради:\n"Менимча халқаро Агентлик қандайдир янги қарорга келмайди. Уларнинг сентябрда Эрон бўйича қабул қилган қарори ўзгармасдан қолади. Лекин¸ агентлик Эрон масаласини бу сафар БМТ ҳавфсизлик кенгашига киритмайди. Чунки Россия ва Хитойнинг бу борадаги муносабати ўзгармаган. Улар бу масалани ҳавфсизлик кенгашига киритишга қарши бўлишади."\nЭрон парламенти мажлиси Халқаро атом энергияси агентлиги йиғилишидан тўрт кун олдин қарор қабул қилди. Бу мажлиснинг Эрон радиоси томонидан тўғридан –тўғри ҳавога узатилиши¸ қабул қилинган қарор мамлакат ичкарисига қаратилган тарғибот кампанияси деб ҳам кўрилмоқда. Эрон парламенти қабул қилган бу қарорни Эрон исломий инқилоби посбонлар кенгаши тасдиқласа¸ у кучга киради.Эрон парламент мажлиси қарори Эрон ҳукумати бажариши зарур бўлган мажбурий ҳужжатдир. Айни пайтда Эроннинг Ядровий қуролларни тарқатмаслик борасидаги шартнома остига қўл қўйганини ҳам эсга олиш лозим. Эрон то 2002 йилгача ўз ядровий дастурини эл кўзидан пинхона олиб борган эди.\nШу ўринда Эрон ядровий дастури тадрижига эътибор қаратиб ўтсак. Демак 2002 йил Эроннинг Бушеҳр шаҳрида илк ядро реактори қурила бошланди.\n2002 йилнинг декабр ойига келиб бу реактор қурилиши жаҳонга ошкор бўлди. Сунъий йўлдош орқали олинган тасвирларда Ироқнинг Арақ ва Натан шаҳарларида ҳам ядро иншоотлари қурилаëтгани маълум бўлди. Пировардида расмий Теҳрон ўз ядровий иншоотлари тафтишига рози бўлди. Халқаро атом энергияси инспекторлари Эронга келди. Улар Эрондан ядро қуроли ишлаб чиқармаслик ҳақида кафолат талаб қилишди¸\n2003 йилнинг ноябр ойига келиб Эрон уранни бойитиш ишларини тўхтатди. Халқаро атом энергияси инспекторлари тафтишига яна руҳсат берилди.\nИнспекторлар Эронда ядровиий қурол ишлаб чиқариш дастури борлигини тасдиқловчи далилларни топа олишмади.\n2004 йилнинг июнига келиб Халқаро атом энергияси агентлиги Эрон биз билан етарли даражада ҳамкорлик қилмаяпти дея шикоят қилди.\n2004 йилнинг ноябр ойида Эрон ЕИ билан келишув доирасида уранни бойитиш ишларини тўхтатди.\n2005 йилнинг август ойига келиб Эрон ЕИ режасини рад қилиб Исфаҳондаги ядровий иншоотлардаги ишларни қайта тиклади.\nЎтган ҳафта элон қилинган агентлик хисоботида Эрон покистонлик ядрочи олимдан бомба ясаш бўйича чизмаларни олгани айтилади.\nРасмий Теҳрон эса бу маълумотлардан фойдаланмаганлигини иддао қилмоқда.


Тожикистон Дўстлик делегацияси Ўзбекистонга келди - Халқ сўзи\n17:14 02 Август 2018 Жамият\nТожикистон маданият вазири Шамсиддин Орумбекзода бошчилигидаги делегация Ўзбекистонга ташриф буюрди. Мазкур делегация аъзолари 4 августга қадар юртимизда бўлади.\nПойтахтимизда ушбу меҳмонлар иштирокида ўтказилган давра суҳбатида илм-фан, маданият, санъат соҳалари вакиллари, таниқли актёрлар, ёзувчи ва шоирлар иштирок этди.\n— Халқларимиз тарихнинг мураккаб даврларига қарамасдан, ҳар доим дўстлик ва биродарлик анъаналарини сақлаб қолишга интилиб келганлар, — дейди Тожикистон халқ артисти Мирали Дўстизода. — Бугунги кунда ушбу алоқалар янги шакл ва мазмун билан бойиб, изчил ривожланиб боряпти. Ахир бошқача бўлиши ҳам мумкин эмас. Азалдан оға-ини бўлиб яшаган, бир дарёдан сув ичган халқларимиз ҳақида ота-боболаримиз топиб айтганидек, куйласа — чолғуси бир, йиғласа — қайғуси бир.\nТадбирда “Бир осмон остида” ҳужжатли фильми намойиши бўлиб ўтди. Икки халқ ўртасидаги азалий дўстлик, қардошлик алоқаларидан ҳикоя қилувчи ушбу фильм томошабинларда катта таассурот қолдирди.\nХалқаро пресс-клубда тожикистонлик меҳмонлар иштирокида ижодий учрашув ташкил қилинди. Тожикистон делегацияси ташрифи дастуридан юртимизнинг диққатга сазовор жойларига, жумладан, Самарқанд шаҳрига саёҳат ҳам ўрин олган.


Ижтимоий тармоқлар орқали Қорақалпоғистон Республикаси халқ таълими ходимларини қайта тайёрлаш ва уларнинг малакасини ошириш ҳудудий маркази катта ўқитувчиси Бибисара Арзымбетованинг мурожати юзасидан РАСМИЙ МУНОСАБАТ – QORAQALPOG'ISTON RESPUBLIKASI\n19.04.2021 16:50:26 140 Baspaǵa shıǵarıw\n2017 йил февраль ойигача малака ошириш институти ректори лавозимида фаолият кўрсатган Т.Атамуратов текширув натижасига кўра тегишли орган томонидан эмас ўз аризаси асосида Ўзбекистон Республикаси Халқ таълими вазирининг 2017 йил 20 февралдаги 43-к-сонли буйруғи билан ишдан бўшатилган. Уша даврда текширув натижасида ўқув жараёни бўйинча аниқланган камчилар барчаси бартараф қилинган.\nҲар ойда ўқиш бошланганда 1 ҳафта ичида малака ошириш курслари тингловчиларига малака иши мавзулари банки ўзлари танлаб олиш учун тақдим қилинди. Ҳар бир тингловчи ўзлари танлаган мавзу бўйича малака ишини тайёрлади. Кафедра мудирлари томонидан малака ишини тайёрлашда илмий раҳбар тайинланди. Тингловчи томонида малака иши тайёрланилди ва илмий раҳбар томонидан тақриз берилди. Тақриз хулосасига кўра 14 балл ва ундан юқори бўлса ҳимояга қўйилди.\nМарказда малака ошириш курсларининг малака иши ҳимоясини ўтказиш Ўзбекистон Республикаси Халқ таълими вазирининг 2018 йил 29 декабрдаги 334-сонли буйруғининг 6-иловаси билан тасдиқланган «Халқ таълими ходимларини қайта тайёрлаш ва уларнинг малакасини ошириш ҳудудий марказлар малака ошириш курслари тингловчиларининг якуний аттестацияси тўғрисидаги низом»нинг 2-боб 4-5-6-хатбошилари асосида ҳар бир гуруҳ учун 1 нафар комиссия раҳбари ва 2 нафар профессор-ўқитувчидан иборат тузилган комиссия иштирокида ўтказилиб келинди. Комиссия таркибига ҳар ойда сайланма тарзда эмас Ҳудудий марказда фаолият кўрсатаётган барча кафедра ва бўлим бошлиқлари, профессор-ўқитувчилар жалб қилиниб келинган.\nМарказда тингловчиларнинг чиқиш тестлари Халқ таълими вазирлигининг махсус дастурида онлайн шаклда ўтказилиб келинди. Тест синовлари 4 та компьютер хонасида топширилди. Тест жараёнини назорат қилиш учун аудитория назоратчиси белгиланган ва барча компьютер хоналарига видеокузатув камералари ўрнатилган.\nТест жараёни онлайн болганлиги учун тинловчилар рўйхати дастурга олдиндан киритилади ва дастур томонидан автоматик тарзда тингловчиларнинг тест дасурига кириш учун логин ва пароль берилади.\n2021 йилнинг февраль ойига қадар тингловчиларга икки маротаба имконият берилган ва биринчи топширганда ўтолмаган тингловчилар иккинчи имкониятта ўтган. Шу кунга қадар физика гуруҳида тест синовларидан ўтмаган тингловчилар бўлмади.\n2021 йилнинг февраль ойидан А.Авлоний номидаги Халқ таълими муаммоларини ўрганиш ва истиқболларини белгилаш илмий-тадқиқот институтининг 2021 йил 15 февралдаги 01/9-140-сонли хати асосида малака ошириш курслари тингловчиларининг малака ишини тайёрлаш ва ҳимояси бекор қилинди ва чиқиш тест синовларидаги тингловчиларга икки марта имконият бериш чекловлари олиб ташланиб, тингловчи чиқиш тестини тегишли балл тўплаганга қадар топшириш имконияти берилди.\nФизика курси учун ўқув хонаси ўқув биносининг 3-қаватида жойлашган 304-хона, физика лаборатория хонаси учун 308-хоналар ажиратилган. 2020 йилда малака ошириш курсларининг дарс жараёни ЗООМ дастури орқали онлайн шаклда ўтказилди.\nЎзбекистон Республикаси Халқ таълими вазирлигининг 2021 йил 21 январдаги 02-02/3-176-сонли хати асосида 2021 йилда 2250 нафар аттестациядан ўтмаган ўқитувчилар навбатдан ташқари малака ошириш курсларига жалб қилинди. Шунинг ҳисобидан малака ошириш курслари ўқиши учун ўқув аудиториялари етишмаганлиги сабабли физика ўқув хонасида бошқа гуруҳ тингловчилари ўқитилиб, физика курси вақтинча лаборатория хонасида ўқитилиб келинмоқда.\nШу кунга қадар шикоятда кўрсатилган ҳолатлар бўйича Ҳудудий марказ раҳбарияти, ходимлари ва профессор-ўқитувчилар томонидан ҳеч бир қонун бузилиши ҳолатлари аниқланмади ва малака ошириш курслари тингловчиларидан шикоятлар ва мурожаатлар бўлмади.\nПирниязов Искендер Ўқув ва илмий ишлар бўйича директор ўринбосари лавозимида фаолият кўрсатиб, ўз лавозим мажбуриятларини бажариб келмоқда.\nҚорақалпоғистон Республикаси Халқ таълими вазирлиги Ахборот хизмати


Шамсутдинова Максуда Илясовнанинг фан доктори (DSc) диссертацияси ҳимояси ҳақида эълон » OAK\nOAK sayti » Himoya haqida e'lonlar » Шамсутдинова Максуда Илясовнанинг фан доктори (DSc) диссертацияси ҳимояси ҳақида эълон\nШамсутдинова Максуда Илясовнанинг\nII. Тадқиқотнинг мақсади: сурункали панкреатитнинг турли клиник шакллари ривожланишида иммуногенетик механизмларни аниқлаш ва касалликни эрта ташхислаш ҳамда даволашни такомиллаштиришда иммунокоррегирловчи препаратлар ролини асослашдан иборат.\nилк бор СП беморларда касалликни ривожланиш хавфи шаклланиши ва ривожланишининг иммуногенетик механизмлари аниқланган;\nалкоголли ва билиар СПда асосий цитокинларнинг клиник-лаборатор синдромлар ва иммун тизим кўрсаткичлари билан ўзаро боғлиқлиги аниқланган;\nСПнинг оғирлик даражаси ва клиник шаклларини дифференциал ташхислашда цитокинлар миқдорининг ўзгариши асосланган;\nяллиғланишнинг асосий медиаторлари экспрессиясини чақирувчи ва меъда ости безида деструктив-яллиғли ўзгаришларни таъминловчи цитокинлар каскади генининг дисфункцияси аниқланган;\nилк бор СП ва унинг асоратлари ривожланишида генлар полиморфизмининг клиник-лаборатор кўрсаткичлар билан ўзаро боғлиқлиги патогенетик аҳамиятга эгалиги аниқланган;\nСП оғир кечиши ва унинг асоратларини башоратлаш мезони сифатида цитокинлар ҳолати бирламчи омиллардан эканлиги исботланган;\nпанкреатитларни даволашнинг янги йўналиши – СПда даволаш тадбирлари комплексига комбинирланган ёндашув ишлаб чиқилган.\nСурункали панкреатитлар клиник кечиши хусусиятларининг цитокин профилига боғлиқлиги ва иммунокоррекция йўллари бўйича олинган натижалар асосида:\nСП клиник кечиши хусусиятларининг цитокин профилига боғлиқлиги бўйича олинган илмий натижалар асосида ишлаб чиқилган «Сурункали панкреатитларни эрта ташхислаш ва уларни коррегирлаш усуллари» мавзусидаги услубий қўлланмаси тасдиқланган (Соғлиқни сақлаш вазирлигининг 2017 йил 28 августаги 8н-д/16-сон маълумотномаси). Мазкур услубий қўлланма СПни эрта ташхислаш ва башоратлаш, клиник кечишини аниқлаш, клиник-иммунологик кўрсаткичлар аҳамиятини аниқлашнинг услубий асосини такомиллаштиришга хизмат қилади;\nСПни эрта ташхислашнинг замонавий жиҳатлари, даволаш комплексига иммунмодулирловчи терапияни киритиш чора-тадбирлари бўйича олинган илмий натижалар соғлиқни сақлаш тизимига, жумладан “Қибрай тиббиёт бирлашма”си ҳамда Тошкент “ООО Uzkabel shifohonasi” амалий фаолиятига татбиқ этилган (Соғлиқни сақлаш вазирлигининг 2017 йил 28 августдаги 8н-д/16-сон маълумотномаси). Ишлаб чиқилган даво-ташхисот тадбирлари сурункали панкреатитни даволаш натижаларини яхшилаш, беморларнинг стационарда бўлиш вақтини 3 кунга қисқартириш, ремиссия даврини 3,6 марта узайтириш имконини беради. Татбиқ этилган натижалар иммунмодулатор терапия усули анъанавий усулга нисбатан даволаш самарадорлигини оширишга, беморнинг ҳаёт сифатини яхшилашга, бир йилда сурункали панкреатит билан оғриган барча беморлар сонига нисбатан давлат бюджет маблағларини 2,7 млрд. сўмни тежаш орқали дори воситаларига эҳтиёжни камайтиришга имкон яратади.


Яхшиликнинг катта-кичиги бўлмайди\nПарламенттик комитет “Маалыматты бурмалоо” боюнча мыйзам долбоордун макулдашылган вариантын иштеп чыгара турган топту түздү\nАсель Сооронбаева: Маалыматтарды визуалдаштыруунун жана инфографиканын негиздери\nПонедельник Февраль 3rd, 2014, Posted in Сухбатдош, ЎЗБЕКЧА Нет комментариев.\nУстозларимиз одобнома дарсларида бизга бир-бирларимизга яхшилик қилиш, мактабдаги тенгдошларимиздан ташқари, кўча-кўйда, маҳаллада хуллас қаерда бўлмасин каттагами, кичикками яхшилик қилишимиз ҳақида кўп сабоқ беришган. Яхшиликнинг эса катта ёки кичиги бўлмайди дейишган.\nЧиндан ҳам одатда ҳар бир инсон бир-бирларига яхшилик қилишни истайдилар. У қандай катта ёки кичик бўлмасин яхшилик қилган инсон албатта меҳрингизни қозониши шубҳасиздир. Меҳр-муҳаббат, очиқ кўнгиллилик, дилкашлик , ширинсўзлик хуллас, барча самимий одатлар жамул –жам бўлгандагина биз яхшилик қилишнинг ўрни ва вақтини биламиз.\nБиз ёшлар ҳозирча катта яхшиликлар қилишга ожизмиз. Катта яхшилик қилишни кичигидан бошласак, кейингиларини ўрганиб борамиз.Ёрдамга муҳтож ёлғиз қариялар, ногиронларнинг оғирини енгил қилиш, уларга уй юмушларида ёрдам кўрсатиш, юкини қўлдан олиш ёки кўзи ожизларни бирон ердан етаклаб ўтказиб қўйиш ва бошқа шу каби ёрдамлар бизнинг қўлимиздан келадиган яхшиликлардир деб ўйлайман.Бундан ташқари мактабда бирга ўқиётган синфдошларга ёки кичик ёшдагиларга ўқиш ва ишларида кўмаклашиш ҳам яхшиликлар қаторига киради деб ўйлайман.Лекин бу қилган яхшиликларни миннат қилиш, юзга солиб ташлаш калтафаҳмликдир. Биз бундай қилишдан ўзимизни сақлашимиз лозим. “Яхшилик қил, дарёга сол” деб бежиз айтишмаган ота-боболаримиз.\nҲа оз нарса вақти-вақти билан кўпга айлана боради. Яхши сифатларимизни каттагами-кичикками аста-секин яхшилик қилиш билан ошкор этсак, ўз ўрнимизни ҳаёт карвонидан топамиз. Аксинча оз-оздан ўқтин-ўқтин бировларга зулм қилсак, қараббизки биз карвоннинг ишончидан чиққан бўламиз.\nШунингдек, ширин тилимиз, ёқимли сўзимиз, очиқ чеҳрамиз, мулойим қалбимиз, меҳрли кўзимиз, ибратли ишларимиз билан ҳам биз ён-атрофимиздагиларга яхшилик қилган ва яхшиликка чақирган бўламиз.\nИнсондаги юқорида тилга олиб ўтилган сифатлар ёшликдан шаклланиб боради. Биз ҳозирдан оз-оздан бўлса ҳам ана шу фазилатларни ўзимизда мужассам этиб борсак, у келгусида ўзининг самарасини беради. Шундай экан ҳозирдан биз ёшлар кичикми, каттами яхшиликлар қилиш учун, катта-ю кичикдан ёқимли сўзларимиз, беминнат ҳаракатларимизни аямаслигимиз керак деб ўйлайман.\nЎш вилояти Қорасув туманидаги Муродхон Собиров\nномли ўрта мактабнинг 11-синф ўқувчиси\nTags: Зарина СОЛИЕВА\nБаҳорда ҳикмат бор\nБиз билим оламиз\nЯнги йил муборак!


Миллий хавфсизлик хизматига қандай мурожаат қилиш мумкин? » Ўзбекистон янгиликлари – Zamin.uz\n25 январь 2017, 16:31\nЭндиликда Ўзбекистон Республикаси Миллий хавфсизлик хизматига тўғридан-тўғри мурожаат қилиш имконияти пайдо бўлди. Бу ҳақдаги маълумот Ягона интерактив давлат хизматлари портали орқали тақдим этилди, деб ёзмоқда Qalampir.uz сайти.\nПорталда маълум қилинишича, Ўзбекистон Республикаси Миллий хавфсизлик хизматига мурожаат қилмоқчи бўлганлар Ўзбекистон Республикасининг ”Жисмоний ва юридик шахсларнинг мурожаатлари тўғрисида”ги Қонунинг 3-боби 16-моддасида белгиланган шартларга ва Ягона интерактив давлат хизматлари порталида келтирилган кўрсатмаларга амал қилишлари керак.\nЭътиборли жиҳати шундаки, мурожаатда хатти-ҳаракатлари ёки ҳаракатсизлиги устидан шикоят қилинаётган ташкилот номи ва мансабдор шахснинг фамиличаси, исми, отасининг исми аниқ кўрсатилиши лозим.\nАноним мурожаатлар ва қонунда белгиланган талабларни қаноатлантирмайдиган мурожаатлар, шунингдек, фойдаланувчининг бир неча бор битта масала бўйича жавоб берилган мурожаати қайта юборилганда агар унда янги важлар ёки ҳолатлар келтирилмаган бўлса, кўриб чиқилмайди.\nҚолаверса, била туриб ёлғон маълумотлар баён этилган мурожаатларни кўриб чиқишда қилинган харажатлар жисмоний ёки юридик шахсдан суднинг қарорига кўра ундириб олиниши мумкин.\nЯнгиликлар » Жамият » Миллий хавфсизлик хизматига қандай мурожаат қилиш мумкин?\n19:46 Қоидабузарликларни онлайн билиш мумкин бўлган видеоролик тайёрланди


Қонунчилик палатаси янги таҳрирдаги “Таълим тўғрисида”ги қонунни маъқуллади — Sof.uz\nОлий Мажлис Қонунчилик палатасининг навбатдаги мажлисида янги таҳрирдаги “Таълим тўғрисида”ги қонун лойиҳаси иккинчи ўқишда кўриб чиқилди.\nУшбу қонун билан 1997 йилда қабул қилинган "Таълим тўғрисида"ги(эски) ва "Кадрлар тайёрлаш миллий дастури тўғрисида"ги Қонунлар ўз кучини йўқотган, деб топилмоқда.\nҚонун лойиҳасининг аввалги муҳокамасида билдирилган таклифлар масъул қўмита ҳамда ишчи гуруҳ томонидан қайта кўриб чиқилди ва ҳаволаки қатор нормалар чиқарилиб, тўғридан-тўғри ишлайдиган моддалар киритилди.\nХусусан, қонун лойиҳасини такомиллаштириш жараёнида 238 нормага тегишли ўзгартириш ва қўшимчалар киритилди, 123 норма чиқариб ташланди. Уларнинг ўрнига 54 тўғридан-тўғри амал қилувчи нормалар киритилди.\nШунингдек, лойиҳада амалдаги қонунда, умуман, қонунчиликда кўзда тутилмаган янги қоидалар – юртимизда ёшидан қатъи назар, катта ёшдагилар умри давомида билим ва кўникмаларини мустаҳкамлаб бориш имкониятлари ҳам қонун билан мустаҳкамланяпти.\nҚабул қилинган қонун Сенатга юборилди.\nҚонунчилик палатаси қонунчилик Ta'lim to'g'risida\n29.05 12:32 3839\n28.05 22:27 1523\n20.05 15:56 198\n20.04 11:30 387 Жамият\n26.03 17:49 302 Ўзбекистон


Қобиқни тарк этиб… Надежда Атаева – Ўзбекистонда сиёсий маҳбусларни озод этилиши ҳақида « Ўзбекистон Халқ Ҳаракати\nҚобиқни тарк этиб… Надежда Атаева – Ўзбекистонда сиёсий маҳбусларни озод этилиши ҳақида\n24 March 2018 - 10:33\n– Зафаржон Раҳимов, 1969 йилда тўғилган, Ўзбекистон инсон ҳуқуқлари жамиятининг аъзоси;\n– Фахриддин Тиллаев, 1971 йилда туғилган, «Мазлум» ҳуқуқни ҳимоя қилиш маркази аъзоси;\n– Руҳиддин Фахриддинов, 1967 йилда туғилган, илоҳиётшунос;\n– Дилором Абдуқодирова, 1966 йилда туғилган, 2005 йил Андижон фожиаси гувоҳи;\n– Азиз Юсупов, 1986 йилда туғилган, мустақил журналист.\nМен Францияда яшайман. Биласизми, бу ерда ҳокимят вакиллари фуқаровий жамият билдирган барча танқидларни ўрганиб боради ва улардан амалиётда фойдаланади. Бу давлат ва жамият ўртасида мулоқот бўлишига шароит яратади. Барча тараққий этган мамлакатларда танқид – демократик қадриятлар ривожидаги муҳим элемент саналади. Бугун Ўзбекистонда буни англаётган одамларнинг ҳокимят тепасига келаётгани менга ёқади.\n* * *Йўлдош Расулов, Чўян Маматқулов ва Қудрат Расуловдан иборат сиёсий маҳбуслар Ўзбекистон инсон ҳуқуқлари жамиятининг (ЎИҲЖ) фаол иштирокчилари эди ва уларнинг озод этилиши ҳақида хабар 20 мартда пайдо бўлди. Бу ҳақда ҳуқуқ ҳимоячиси Абдураҳмон Ташанов Facebookдаги саҳифасида ёзган. Унинг маълумотига кўра, фаолларни февраль охирида уйларига жўнатишган, бироқ бу воқеа оммага ошкор қилинмаган. Шу билан бирга “Фарғона” маълумотига кўра, маҳбуслардан бири Чўян Маматқулов ҳали ҳам қамоқда ўтирибди ва унинг яқин орада озод этилиши кутилмоқда.\nМаматқулов бошига еган шикаст туфайли 2 – гуруҳ ногирони ҳисобланади. У беш йил муттасил бош оғриғи остида жазо муддатини ўтайди.


Дунёдаги вазият: эрта туғилган чақалоқлар инқирози, Британия бўйича хавотирлар ва аралаш вакциналар фойдаси\nБританияда «ҳиндча» штамм тарқалиши давом этмоқда, Германия Лондондан футбол бўйича Европа чемпионатининг якуний босқичини ўтказиш тартибини қайта кўриб чиқишни сўрамоқда.\nВакциналарни аралаштириб қўллаш мумкинми?\nBBC шу ва шу каби дунёдаги коронавирус билан боғлиқ сўнгги хабарларни келтирди.\nЖонс Ҳопкинс университети маълумотларига кўра, бугунги кунда дунёда Covid-19 билан касалланиш ҳолатлари 181,5 млн.дан ошган, 3,9 млн киши вафот этган. Касалланиш ҳолатлари ва ўлим кўрсаткичлари бўйича етакчилар рейтингини АҚШ, Ҳиндистон ва Бразилия бошқариб турибди.\nФранция касалланиш ҳолатлари сони бўйича (5,8 миллиондан ортиқ) Европада биринчи ўринга чиқди. Россия касалликдан вафот этганлар сони бўйича Европа давлатлари орасида етакчи (134,5 мингдан ортиқ ўлим).\nБритания яна хавотирда\nБританияда кунлик касалланиш ҳолатлари кескин ортиши туфайли Ҳонгконг ушбу давлатни юқори хавф тоифасидаги давлат сифатида таснифлади ва номаълум муддатга авиақатновларни тўхтатди.\nЯнги ҳолатларнинг катта қисми илк бор Ҳиндистонда аниқланган ва тез орада бутун дунёга тарқалиб кетган «Дельта» штамми билан боғлиқдир.\nШу билан бирга, Британия ҳукумати ковиддан ўлим даражаси пастлигини қайд этмоқда, касалхоналарга ётқизишга эҳтиёж сезаётган беморлар сонидаги ўсиш ҳам сезиларли эмас.\nАммо кўпчилик орол давлатдаги вазият худди биринчи тўлқин вақтида бўлгани каби тезда назоратдан чиқиб кетишидан ташвишланмоқда. Шу муносабат билан Германия ички ишлар вазири Ҳорст Зееҳофер Лондонни футбол бўйича Европа чемпионатининг яримфинал ва финал ўйинларига мезбонлик қиладиган «Уэмбли» стадионига ташриф буюрувчи мухлислар сонини қисқартиришга чақирмоқда.\nАнглия футбол расмийлари 90 минг томошабинга мўлжалланган «Уэмбли» трибуналарининг 25 фоизига одам киришига рухсат берган.\nУЕФА эса стадионларга имкон қадар кўпроқ мухлислар киритилишини истамоқда. Масалан, Будапештдаги ўйинларда трибуналар лиқ тўлган.\nЗееҳофер янги, янада хавфлироқ штаммлар пайдо бўлган даврда бундай ёндашувни масъулиятсизлик деб атаган.\nЎз навбатида, Буюк Британия Миллий статистика хизмати маълумотларига кўра, мамлакатда коронавирусга такрорий чалиниш ҳолатлари деярли учрамаяпти.\nТегишли тадқиқот 2020 йил апрелидан 2021 йил июнига қадар муддатда ўтказилган бўлиб, унда мингдан ортиқ киши иштирок этган. Улар доимий равишда тест қилиб турилган. Улар орасида фақат 15та ҳолатда такроран касалланиш қайд этилган, бу ҳолатларда биринчи ва иккинчи касалланиш орасидаги муддат ўртача 115 кунни ташкил этган.\nЭмлашда биринчи ва иккинчи дозада турли вакциналарни қўллаш Covid-19дан ишончли ҳимояни таъминлайди. Буюк Британиядаги яна бир тадқиқот муаллифлари шундай хулосага келишган.\nОксфорд университетининг Com-Cov тадқиқотида 50 ёшдан катта бўлган 850 киши қатнашган: кўнгиллилар тўрт ҳафта оралиғида турлича икки вакцина қабул қилишган. Тадқиқот муаллифлари аниқлашича, Astrazeneca ва Pfizer вакциналари комбинацияси антитаналар ишлаб чиқаришда Astrazeneca вакцинасининг икки дозасидан кўра самаралироқ бўлиб чиққан.\nЭкспертларнинг қайд этишича, икки турли препаратларни қўллаш вакцинация дастурини енгиллаштиришга ёрдам беради.\nБундан ташқари, бошқа бренд вакцинаси дозаси AstraZeneca вакцинасининг икки дозасини қабул қилиб бўлган пациентга ҳам фойдали: учинчи доза иммун реакцияни янада кучайтиради. Аммо ҳозирча учинчи дозани йил якунигача қабул қилиш мумкинлиги ҳақида гапиришга ҳали эрта: экспертларнинг сўзларига кўра, вақт ўтиши билан иммунитет қанчалик заифлашиши мумкинлигини билиш учун маълумотлар ҳали етарли эмас.\nАйрим давлатлар вакцинация учун препаратлар комбинациясидан фойдаланишни бошлаб юборган, масалан, Испания ва Германия. Аммо олимлар янги тадқиқот натижалари бир хил препарат билан эмлаш амалиётига бўлган ишончни сусайтирмаслиги кераклигини таъкидлашмоқда.\nБразилияда чақалоқлар барвақт туғилиши ҳолатлари кўпайди\nБразилиялик акушерлар ва педиатрлар бутун мамлакат бўйлаб туғуруқхоналарда интенсив терапия бўлимлари эрта туғилган чақалоқлар билан тўлиб-тошгани ҳақида жар солишмоқда.\nБу ҳомиладор аёллар орасида ковидга чалиниш ҳолатлари ошиб кетгани билан боғлиқ. Оналар туғиш вақтида ўпка ёки юрак етишмовчилиги туфайли вафот этаётган ҳолатлар ҳам кам эмас.\nҲомиладорлик босқичида вафот этаётганлар ҳам кўп. Бразилия акушерлар ассоциацияси маълумотига кўра, Covid-19 шу вақтгача 1461 нафар ҳомиладор аёл ўлимига сабаб бўлган, бу ўлимларнинг 1007таси жорий йилда рўй берган.\nАммо кўплаб экспертлар ҳақиқий рақамлар бундан ҳам юқори деб ҳисоблашмоқда, чунки мамлакатда нафас олиш йўлларида муаммоларга дуч келган барча беморларни ҳам ковидга текширишнинг иложи бўлмайди.\nКоронавирус ҳомиладор аёлларда эрта туғуруқни келтириб чиқармоқда. Бу борадаги статистика 2021 йилда кескин ўсиб кетган, бу даврда бутун мамлакатда «бразилча вариант» ёки «Гамма-штамм» деб ном олган Р.1 штамми кенг тарқалди.\nЭрта туғиб қўйган аёлларнинг кўп қисмида айнан шу штамм аниқланган.\nБразилияда 2020 йил давомида ҳомиладор аёллар орасида коронавирусга чалиниш билан боғлиқ 6805 ҳолат қайд этилган бўлса, 2021 йилнинг беш ойида бу рақам 7679тани ташкил этмоқда.\nШу билан бир вақтда, Россияда коронавирусдан 149 нафар ҳомиладор аёл вафот этгани маълум қилинди. Сешанба куни академик Кулаков номидаги Акушерлик ва гинекология маркази директори Геннадий Сухихнинг маълум қилишича, бу ҳолатларнинг 103таси ўтган йилга, 46таси жорий йилга тўғри келади.\nПандемия бошидан буён туғуруқ арафасида ва туғуруқдан кейинги даврда 44,2 минг россиялик аёлда коронавирус аниқланган. Юзлаб аёллар жонлантириш бўлимларига ётқизилган ва сунъий нафас олдириш аппаратларига уланган.\nСифатли ниқоб учун кураш\nКембриж университети олимларининг навбатдаги тадқиқотида коронавирусдан ҳимояланиш даражаси тиббий ниқоб сифатига боғлиқлиги ҳақида сўз боради.\nБу тадқиқот тиббиёт жамоатчилиги ва Британия ҳукумати ўртасида яна бир бор тиббий ходимларининг пандемия давридаги иш шароитлари борасидаги баҳслар учун аргумент бўлди.\nАйни вақтда Британиядаги шифохоналарнинг айримларидагина тиббий ходимлар ҳимоялаш даражаси 100 фоизга яқин бўлган FFP3 ниқоблари билан таъминланган.\nАммо бу ҳам доимий эмас. Пандемиянинг биринчи тўлқинида «қизил» ва «яшил» зоналардаги ходимлар бир хилдаги ҳимоя воситаларидан фойдаланишга тўғри келган, ҳолбуки «қизил» ҳудудларда Covid-19га чалиниш хавфи 47 фоизга юқори бўлган.\nЭҳтиёткорлик чоралари кўрилганига қарамай кўплаб шифокорлар вирусга чалинган. Ўтган йил декабрида иккинчи тўлқин бошланганида 17 фонд ва касаба уюшмалари, хусусан, Кембриж университетига алоқадор бўлганлар, персонални FFP3 ниқоблари билан таъминлашга киришган.\nБу чора умуммиллий сиёсатнинг бир қисми бўлмагани сабабли такомиллашган ҳимоя воситаларига эришиш учун узоқ давом этувчи кампаниялар олиб бориш керак бўлади.\nКембриж олимлари тадқиқотидан кейин бир гуруҳ шифокорлар ва маслаҳатчилар мамлакатнинг янги соғлиқни сақлаш вазирига хат ёзиб, амалдаги стратегияни қайта кўриб чиқишни сўрашган.


Якшанба куни Туркиянинг Ўрта ер денгизи бўйида жойлашган Мармарис дам олиш масканида юз берган учта портлашда камида 20 киши жароҳат олди.\n25 июн 2022, Тошкент вақти: 21:39\nБритания ташқи ишлар вазирлиги тарқатган хабарга кўра¸ жароҳат олганлардан 10 нафари Британия фуқароларидир.\nБритания дипломатияси матбуот котибининг Ассошиэйтед Пресс ахборот агентлигига билдиришича жароҳатланганларнинг барчаси касалхонага ëтқизилган. Улардан 4 нафари оғир аҳволда.\nТуркиянинг “Анатолия” ахборот агентлиги тарқатган хабарга кўра¸ якшанба куни Истамбулда ҳам юз берган портлашда 6 киши жароҳат олган.


“Қироллик клуби“ Моуриньога муҳтож эмас (Э.Ғайбуллаев блоги)\n27 декабрь, 2018, 10:41\nТеглар:Жозе Моуриньо | Реал Мадрид\nНега Моуриньонинг «Реал»га қайтиши омадсиз якун топади?\nҲеч қачон ортга қайтма, деган матал бор. Аммо Жозе Моуриньонинг «Манчестер Юнайтед»дан кетганидан кейин яна «Реал» бошқарувига қайтиши эҳтимоли бор.\nИспанияда уч мавсум ўтказиб, 2013-йилда «Сантьяго Бернабеу»ни тарк этганидан кейин клуб хўжайини Флорентино Перес португалиялик мураббийни иккинчи марта клубга қайтаришга уриниб кўрди.\n2015-йилда Карло Анчелотти истеъфога чиқарилганида ҳам, 2016-йилда Рафа Бенитес клубдан кетганида ҳам, шу йил майида Зидан кетганида ҳам Перес Моуриньони ортга қайтаришни ўйлаб кўрди.\nStandard Sport нашрининг шу ой бошида хабар қилишича, португалиялик мутахассис «Реал»нинг қизиқиш доирасига тушиб қолган.\nХулен Лопетеги октябрда истеъфога чиқарилганида Перес ўз эътиборини Антонио Контега қаратди. Қурилиш магнати ҳар бир деталларга эътибор қиладиган ва футболчиларни қаттиқ интизом устида ушлаб турадиган авторитар мураббийларни ёқтиради. Италиялик мураббий шулардан бири бўлса, Моуриньо бошқаси ҳисобланади.\nШунга қарамай, яқин тарих бизга бошқача манзарани кўрсатади. Клубнинг сўнгги олти ЕЧЛ бош соврини Висенте дел Боске (2 марта), Карло Анчелотти (1) ва Зидан (3) каби анча мўтадил, қаттиққўл бўлмаган мураббийлар томонидан ютиб олинган.\n«Ҳурмат қозонилади, мужбурлаб олинмайди» – деганди Рамос Контенинг истеъфосидан кейин берган интервьюсида. «Бу ерда ғалаба қозонган мураббийларнинг турини биласиз. Тактик билимларидан кўра, кийиниш хонасини бошқариш муҳимроқ ҳисобланади.»\nРамос Моуриньо билан уч мавсум бирга ишлади. Португалиялик мураббий қўли остида ўнг қанот ҳимоячисидан марказий ҳимоячига айлантирилди.\nАммо икковлон ҳамкорликни ижобий кайфиятда якунлашмади. У ва дарвозабон Икер Касильяс Пересга «ё биз кетамиз, ёки у» дея ультиматум қўйганди.\nМоуриньо ўша ёзда клубни тарк этганди. Аммо Перес унинг кетишини истамади. Кийиниш хонасидаги вазият эса «портлаш» даражасига келтирилди. «Ўзгача» мураббий Касильяс, Рамос, ва ҳатто ватандошлари Пепе ва Криштиану Роналду билан зиддиятларга борди. Ўзгаришлар қилиш вақти келгани ҳаммага яққол сезилди.\nРамос ва Моуриньонинг «айтишувлари» кейин ҳам давом эттирилди. Ўтган йили «Манчестер Юнайтед» ва «Реал»нинг УЕФА Суперкубоги доирасидаги тўқнашувидан олдин Моуриньо Рамос у келмасидан аввал ЕЧЛнинг чорак финалида умуман ўйнамаганини эслатиб ўтди.\n«Унинг айтганлари тўғри. У келмасидан олдин бир неча мавсум биз нимчорак финалдан ўта олмадик. Аммо ҳозирда учта ЕЧЛ совриним бор. Ўйлашимча у бунга эриша олмайди. Аксинча.» – деган испаниялик ҳимоячи берган интервьюсида.\nМоуриньо билан жанжаллашиб қолган бошқа футболчилар ортиқ «Реал»да эмас. Аммо «Челси»даги собиқ шогирди Тибо Куртуа Мадридга кўчиб ўтган. Улар иккаласи орасида ҳам муаммолар бўлганди.\nEl Pais нинг хабар қилишича, Куртуа «Реал»даги жамоадошларига Конте ва Моуриньо қўли остида қийин даврни бошидан кечирганидан кейин бошқа ҳар қандай мураббий қўли остида ўйнаб кета олишини айтган.\nПерес «Арсенал» собиқ мураббийи Арсен Венгерга ортиқ қизиқмай қўйди. Боиси унга чўққидан тушаётган мураббий ўрнига чўққига чиқаётган мураббий зарур. Моуриньо эса бу билан иккинчи категорияга тушиб қолади. У 2010-йилда «Интер» билан треблга эришган мураббийга ўхшамайди.\nЛопетегининг истеъфосидан кейин мадридликлар ёшлар мураббийи Сантьяго Соларини бош мураббий этиб тайинлади. У билан 2021-йил ёзигача амал қиладиган шартнома имзолашди.\nЛопетегининг шартномаси муддати ҳам 2021-йилгача амал қиларди. Бундай келишувлар кўп ҳам аҳамиятли эмас. Агарда Солари мавсумни совринсиз якунлайдиган бўлса, Перес Моуриньони ортга қайтариши мумкин.\nМоуриньонинг «Сантьяго Бернабеу»га қайтиши МЮ далигида имконсиз эди. Шу йилнинг январида «қизил иблислар» билан янги шартнома имзолаган мураббий ортиқ «Олд Траффорд» фаолият олиб бормайди. Шу туфайли келасил йил ёзида «Реал»га қайтиши имкони бор. Бу Солари ўзини узоқ муддатли мураббий бўлишга лайоқатли эмаслигини кўрсатган тақдирдагина рўёбга чиқади.\nИспанияга қайтиш орқали 55 ёшли мураббий кучга ва таъсири кенг Рамосга қарши тўқнашади. Стадионнинг баъзи секторидаги мухлислар ҳам унинг қайтишига қарши.\nБуни Перес хал килади. Лекин уцинчилар карши чикиши аник


Е-SUD ахборот тизимининг афзаллиги нимада? | Azon.uz - Ахборот-таҳлилий портал\n10:30 12.06.2018 213\nФуқаролик ишлари бўйича Бухоро вилояти Ромитан туманлараро судида Е-SUD миллий электрон судлов ахборот тизими орқали фуқароларга кўрсатилаётган интерактив хизматлар, ушбу механизм фаолиятини янада такомиллаштириш масалаларига бағишланган анжуман бўлиб ўтди. Бу ҳақда “Халқ сўзи” мухбири Истам Иброҳимов хабар берди.\nАҚШ Халқаро тараққиёт агентлиги (USAID)нинг маъмури ўринбосари Х. Пьедра, агентликнинг Марказий Осиё бўйича минтақавий миссияси директори К. Эдвардслардан иборат делегация аъзоларининг мамлакатимизга ташрифи доирасида ўтказилган ушбу тадбирда халқаро экспертлар, судьялар, адвокатлик бюроси вакиллари қатнашди.\nТаъкидланганидек, Ўзбекистон Республикаси Олий суди, USAID ҳамда БМТ Тараққиёт дастурининг “Ўзбекистонда қонун устуворлиги йўлида ҳамкорлик” қўшма лойиҳаси доирасида жорий этилган Е-SUD ахборот тизими соҳа фаолиятида шаффофликни таъминлашга хизмат қилаётир. Мазкур тизим ўтган йилдан эътиборан фуқаролик ишлари бўйича барча туманлараро, шаҳар ҳамда туман судида татбиқ этилиб, бунгача соҳа мутахассислари учун электрон судлов тизимидан фойдаланиш бўйича махсус ўқув тренинглар ташкил этилган.\n“Жорий йилнинг ўтган даврида судимизга электрон кўринишдаги 1490 га яқин ариза ва даво аризалари келиб тушди. Янги тизимнинг амалда қўлланилиши натижасида судга мурожаат қилиш учун кетадиган вақт қисқарди, ортиқча қоғозбозликларга чек қўйилди. Эндиликда узоқ масофани босиб ўтиш, турнақатор навбатда туришга ҳожат йўқ. Қолаверса, суд ишининг ҳолатини, яъни қарор чиқарилгани ёки ишнинг кўриб чиқилаётганини онлайн тарзда кузатиб бориш имконияти мавжуд”, — дейди фуқаролик ишлари бўйича Ромитан туманлараро суди раиси Жамол Чориев.


Крипторхизм касаллиги | DNK.UZ | Андрология |\nКрипторхизм касаллигининг моҳиятини тўғри англаш учун моякларнинг эмбрионал ривожланиш жараёнидан бохабар бўлиш жоиз. Мояклар дастлаб ҳомила қорин бўшлиғининг юқори қисмида ўз шаклланишини бошлайди. Она вужудидаги ҳомила ривожланишининг учинчи ойи ниҳоясида мояклар пастга туша бошлайди ва чов каналининг ички тешиги яқинида жойлашади. Кейинчалик тўртинчи ой бошларида ҳомила гавдасининг нотекис ўсиши туфайли, мояклар яна юқорига, буйрак пастки қисмининг ост томонига яқин кўтарилади.\nҲомиладорликнинг иккинчи ярмида, аниқроғи, еттинчи ойнинг иккинчи ярмига келиб, мояклар яна пастга тушади ва чов каналининг ички тешигига яқинлашади.\nҲомиладорликнинг саккизинчи ойига келиб, мояклар чов каналига киради, тўққизинчи ойнинг иккинчи ярмида эса ёрғоқ тубига тушиб жойлашади. Ўғил бола туғилганида моякларининг иккалови ҳам ёрғоқ ичида бўлиши, гўдакнинг чала туғилмаганлигидан, яъни тўкис соғломлигидан далолат берувчи белгилардан биридир.\nКрипторхизм жуда кўп учрайдиган дард ҳисобланиб, қарийб 20 фоиз гўдакларда ва 2,2 фоиз балоғат арафасидаги ўғил болаларда учрайди. Иккала моякнинг ҳам ёрғоқ ичида бўлмаслигини ўз вақтида даволамаслик юз фоиз ҳолларда бефарзандликка олиб келади. Маълумингизким, мояклар яхши ривожланиши учун зарур бўлган барча шарт-шароит ҳамда салқинроқ ҳарорат фақат ёрғоқдагина мавжуд.\nЗеро, ёрғоқнинг доимий ҳарорати танадагидан 1-1,50 С, қорин бўшлиғидагидан 2-30 С, чов каналидан 1,4-40 С га пастроқ бўлганлиги мояклар ривожи учун ўта қулайдир. Юқоридаги физиологик тушув йўлларининг иссиқлиги мояклар ривожига кескин салбий таъсир кўрсатиши боис, бу дард хатарлидир. Бола туғилгач, 6 ой муддат ичида мояклар ёрғоқ ичига тушмаса, зудлик билан шифокор эндокринолог ёки андрологга мурожаат этиш зарур. Одатда, касаллик 3 ёшгача бўлган даврда дориворлар билан даволанади. Агар бу услуб ҳам самара бермаса, 3 ёшдан 6 ёшгача бўлган муддатда жарроҳлик услуби қўлланилиб, мояклар ёрғоқ ичига туширилиши даркор.\nO‘QING: Жинсий олатга протез имплантацияси\nАфсуски, лоқайдлик туфайли ўсмирлик давридан ўтгандан сўнг даволашга киришилса, кўпинча жарроҳлик усулидан ҳам етарлича наф бўлмайди. Аксари ота-оналар, ҳаттоки айрим шифокорлар ҳам болаларнинг соғлиги ҳақида қайғуриб, уларнинг барча аъзоларини кўздан кечирсалар-да, ёрғоқ ва унинг ичидаги мояклар ҳақида кўпинча унутишади. Муҳтарам ота-оналар, шу сатрлар билан танишганлари заҳот, ҳеч истиҳоласиз ўғилларининг ёрғоғини кўздан кечириб, унинг ичига иккала мояклар ҳам тушган-тушмаганлигини, катта-кичиклигини пайпаслаб текшириб кўрсалар, эҳтимол келгусидаги катта бахтсизликнинг олдини олган бўлардилар.\nЗеро, ушбу аъзо ичида наслингиз давоми, болаларингиз зурриётларининг пойдеворлари қад ростлашини асло унутманг!\nКрипторхизмнинг чин ва сохта турлари тафовут отилади. Сохта крипторхизмда мояклар вақти-вақти билан ёрғоққа тушиши кузатилади. Бу ҳолатни жарроҳлик услубисиз ҳам самарали даволаш мумкин. Агар чин крипторхизм аниқланса, узоғи билан 8 ёшга қадар, яъни мояклар ва уруғ тизимчаси қон айланиш тизими такомилга етгач, операция қилса ҳам бўлади.\nАндрология » Крипторхизм касаллиги


Хитойни яна бир офат кутмоқда: бу сафар чигирткалар ёпирилиши\n21:52 / 03.03.2020\nХитойнинг қишлоқ хўжалиги ва яйловлар ишлари бўйича давлат бошқармаси мамлакатнинг жануби-ғарбий ва шимоли-ғарбий туманлари деҳқонларини яқин орада чигирткалар ёпирилиши мумкинлигидан огоҳлантирди. Ҳукумат ушбу ҳолатнинг салбий таъсирларини минималлаштириш учун барча имкони бор ишни қилади.\nБошқарма баёнотда таъкидланишича, жорий йилнинг илк икки ойида чигирткалар ёпирилиши Африканинг бир қатор давлатлари иқтисодиётига катта талофат етказган. Жануби-Ғарбий Осиё давлатлари ҳам хавф остида қолди. Бу ердан ҳашаротлар Хитойга тезда ўтиши мумкин. “Гап озиқ-овқат хавфсизлиги ҳақида бормоқда ва биз бу масалага синчковлик билан эътибор қаратишимиз лозим”, деб айтилган баёнотда.\nРасмий маълумотларга кўра, Хитойда чигиртка ҳар йили 10 млн гектарга яқин ердаги экинларга зиён етказади. Мамлакат ушбу ҳашаротларга қарши курашиш бўйича бой тажриба ва синовдан ўтган технологияларга эгалигига қарамасдан, Ҳиндистон ва Покистонга чигиртка ёпирилганидан хавфсирамоқда.\n“Натижада Хитой ҳам хавф остида қолди. Вазиятни назорат қилиш учун ҳудудлардан ҳаракатларнинг ўзаро мувофиқлиги талаб этилади. Ҳамкорликни ахборот ва технологиялар билан таъминлаб фаоллаштириш лозим”, деб айтилган баёнотда.\nЧигиртка бир кун ичида 120 км масофани учиб ўта олади. Чигирткаларнинг улкан тўдасида ярим миллиардгача ҳашарот бўлиши мумкин. Бу тўдалар йўлида учраган ўсимликни еб тугатади.


Кечки дайжест: 20 октябрнинг энг муҳим хабарлари\n21:35 / 20.10.2016\nЯкунланиб бораётган 20 октябрь Ўзбекистон ва жаҳонда юз берган турли воқеа-ҳодисаларнинг энг саралари Kun.uz дайжестида.\n“Коррупцияга қарши курашиш тўғрисида”ги қонун лойиҳасини биринчи ўқишдаёқ қабул қилинди\nАтамбаев Фарғонада вертолёт ҳалокатга учрагани муносабати билан Шавкат Мирзиёевга ҳамдардлик билдирди\nҚирғизистон президенти Алмазбек Атамбаев 18 октябрь куни Ўзбекистоннинг Фарғона вилоятида Мудофаа вазирлигига тегишли Ми-171 вертолёти ҳалокатга учрагани муносабати билан Ўзбекистон Президенти вазифасини бажарувчи Шавкат Мирзиёевга ҳамдардлик билдирди.\nЯпония компаниялари Навоий ИЭС буғ-газ қурилмасини барпо этади\nЯпониянинг Mitsubishi Corporation ва Mitsubishi Hitachi Power Systems Ltd. (MHPS) компаниялари «Навоий Иссиқлик электростанция»нинг 450 мВтлик иккинчи аралаш циклли буғ-газ ускунасини қуриб беради. Mitsubishi Corporation баённомасига кўра, «Ўзбекэнерго» АЖ лойиҳани япон компанияларига ишониб топширган.\nБуюк Британия Парламенти аъзоси Ўзбекистонга расмий ташрифини бошлади\nБуюк Британия парламенти Лордлар палатаси аъзоси, Британия империяси ордени фахрий соҳиби, баронесса Вивьен Стерн Ўзбекистонга ўзининг расмий ташрифини бошлади.\nТрамп Клинтоннинг Путинни нима учун ёқтирмаслигини маълум қилди\nАҚШ президентлиги учун Республикачилар партияси номзоди Дональд Трампнинг баёнот беришича, демократлар номзоди Ҳиллари Клинтон Владимир Путин уни ҳар қадамда чув туширгани учун Путинни ёқтирмайди.\nФилиппиннинг сўконғич президенти яна Обамани ҳақоратлади ва АҚШ билан "хайрлашди"\nФилиппин учун АҚШ билан "хайрлашиш" вақти келди, деб айтди "7 минг орол давлати" президенти Родриго Дутерте Хитойга ташрифи вақтида.\nБерлинда норманд форматидаги музокаралар ниҳоясига етди. Россия президенти Владимир Путин журналистлар билан суҳбатда етакчиларнинг Донбассдаги низо ва ЕХҲТ миссиясини кенгайтириш бўйича келишувга эришишгани ҳақида маълум қилди.\nТуркия 200 нафар курд жангариси ўлдирилгани ҳақида маълум қилди\nТуркия авиацияси томонидан берилган зарбалар оқибатида 200 нафар курд жангариси йўқ қилинган.\n"Россия қўғирчоғи" ва "баттол аёл": Дебатларнинг учинчи раунди қандай ўтди?\nАҚШнинг Невада университетида (Лас-Вегас) президентлик дебатларининг финал босқичи бўлиб ўтди. Дебатларга Fox News журналисти Крис Уоллеc модераторлик қилди. Бошловчи Дональд Трамп ва Ҳиллари Клинтонга олти мавзу бўйича савол билан мурожаат қилди.\nЛитва, Латвия ва Эстония қуроллар ва ҳарбий техникалар учун харажатларни кескин оширишни режалаштирмоқда. Хабарларга кўра, Болтиқ денгизи мамлакатлари 2018 йилга келиб, мудофаа бюджетини 2014 йил билан таққослаганда 3 мартага ошириб, 670 млн долларга етказиш ниятида.\nВидео: Ҳаётдан нимани талаб қилсанг, оқибатига тайёр тур\nReddit порталида 2012 йилда Тобиас Ханссон томонидан тасвирга туширилган видеога эътибор қаратилди.\nТом Круз тўққиз дақиқа ичида 23 ролини жонлантирди\nШвейцариянинг RJ-Romain Jerome компанияси Pokemon медиамаҳсулотининг 20 йиллигига бағишлаб соат тақдим этди.\nTesla тўлиқ автоном электромобилларини намойиш қилди\nЭлектромобиллар ишлаб чиқаришга ихтисослашган Tesla компанияси бош директори Илон Маск тўлиқ автоном бўлган электромобиллари — Model S Model X ва Model 3 намуналарини ошкор қилди.\nБуффон отасидан мақтов эшитди\n«Ювентус» жамоаси ва Италия терма жамоаси дарвозабони Жанлуиджи Буффоннинг отаси бўлмиш Адриано Буффон ўз ўғлининг ЕЧЛ гуруҳ босқичида «Лион» жамоасига қарши ўтказган ўйинига баҳо берди.\nКун фотоси: Мини-футбол бўйича Россия аёллар терма жамоаси Эронга қарши ўйинда\n19 октябрда Россия Мини-футбол ассоциацияси ўзининг "ВКонтакте"даги саҳифасида россиялик спортчиларнинг Эрон маҳаллий жамоаси билан ўтказган ўртоқлик учрашуви фотоҳисоботи билан бўлишди.\nРоссия АҚШ Tesla


Россияга кўчишни истаганлар кўпаймоқда\n01 декабр 2020, Тошкент вақти: 17:27\nГлобал иқтисодий инқироз Россия расмийларини мамлакатга кўчиб келмоқчи бўлган ватандошларга нисбатан шу йилнинг 15 февралидан бошлаб квота жорий этишга мажбур қилди.\nТожикистонликларнинг Россияга кўчиши учун имкон берадиган квота ўтган ойдан бошлаб 35 фоизга қисқартирилганига қарамай, шу кунда ҳам Россияга кўчиш иштиёқида бўлган тожикистонликлар сони камаймаяпти.\nРоссия Федерациясининг Хўжанддаги консули Азим Ёрмуҳаммедовнинг айтишича, Россияга кўчиш истагини билдираётган тожикистонликлар сони тобора ошиб бормоқда.\n- Агар илгари аризалар сони 10-20 тадан ошмаган бўлса, ҳозир бизга минглаб аризалар тушаяпти.\nКўчиш дастури асосидаги квотанинг камайтирилгани бу вақтинчалик жараён.\nБир оз вақт ўтгач, дастур тўлалигича амал қила бошлайди. Шу боис вақтинчалик чеклов фуқароларни ташвишга солмаслиги керак, дейди Азим Ёрмуҳаммедов.\nТаҳлилчиларнинг таъкидлашларича, 2007 йилнинг сентябридан бошлаб амалга ошириб келинаётган “Россияга ватандошларни ихтиёрий равишда кўчириш давлат дастури” Тожикистондан малакали мутахассисларнинг чиқиб кетишига сабаб бўлмоқда.\nЗеро, ҳозирнинг ўзида бир ярим миллионга яқин ишга қобилиятли тожикистонлик Россия ва бошқа давлатларга чиқиб кетган.\nРеспублика Муҳожирлик давлат маркази раҳбари Анвар Бобоевга кўра, Россия ҳукумати томонидан амалга оширилаётган ватандошларни кўчириш дастури Тожикистон иқтисодиётига ҳам, демографик ҳолатига ҳам салбий таъсир қилмоқда.\n- Биздаги маълумотларга кўра, Тожикистонда маълумот олган малакали мутахассислар Россия Федерациясида меҳнат қилаяпти ва улар яқин йиллар ичида ўз Ватанига қайтиш ниятида эмаслар, дейди Анвар Бобоев.\nСўғд вилояти Хўжанд шаҳрида жойлашган Россия Федерация консуллиги биноси шу кунда ҳам тожикистонликлар билан гавжум.\nХўжандлик Робия Азизова аввал ўқитувчи бўлиб ишлаган. Оладиган маоши оила боқишга етмаётгани сабабли эндиликда у Россияга кетишга қарор қилган.\n“Россияда дуч келишингиз мумкин бўлган қийинчиликлар сизни чўчитмайдими?” - сўраймиз Робиядан.\n- Йўқ. Чунки мен илгари ҳам Россияга бориб ишлаганман. Россияда меҳнат қилмоқчи бўлганлар учун иш топилади. Лекин Россия фуқароси бўлсангиз, муаммолар ҳам ўз-ўзидан ҳал этилади.\nТўрт ойдан буён берган аризамнинг натижасини кутаяпман. Ҳозирнинг ўзида бир нечта вилоятларга таклифлар бор, дейди Робия Азизова.\nЯна бир суҳбатдошимиз - Светлана Кулагина 45 йилдан буён Чкалов шаҳрида яшайди.\n- Ўғлим Россияга кетганига етти йил бўлди. Агар у келиб олиб кетса, албатта кўчиб кетган бўлардим.\nРоссия президенти фармони биз руслар учун ўта аҳамиятли, чунки йилдан-йилга Тожикистонда яшаш қийин бўлиб кетаяпти. Айниқса, сўнгги икки йил ичида қишни катта қийинчиликлар билан ўтказдик.\nКонсулликка ариза берганимга қарийб бир йил бўлиб қолди. Ҳозиргача жавоб йўқ, дейди Светлана Кулагина.\nНавбатдаги суҳбатдошимиз Татьяна Хурамшина эса бутун оиласи билан Россияга кўчиб кетмоқчи.\n- Очиғи, Россияда кўнгилдагидек ўрнашиб, яхши иш топишимизга тўлиқ кафолат бўлмаса-да, барибир кўчишга тайёргарлик кўраяпмиз.\nЛекин ҳозиргача Консуллик томонидан таклиф қилинаётган ҳудудлар бизни қониқтирмаяпти, дейди Светлана Хурамшина.\nХайрулло Маҳкамов Россия паспортини олишга муваффақ бўлган тожикистонликлардан бири. Бироқ ҳозир у Россияга кўчишни хаёлига ҳам келтирмаяпти.\n- Россияга кўчиш ёки бориб ишлашни хоҳламаганлигим сабабларидан бири - бу ерда яхши ҳақ тўлайдиган ишга эгаман. Оилам бор, аждодларим шу ерда кўмилган.\nНиҳоят, Россияда қайси минтақани таклиф қилишлари ҳам муҳим. Чунки, менинг билишимча, тожикистонликларга чекка, ривожланмаган ҳудудлар таклиф этилмоқда.\n“Узоқдаги қуйруқдан, яқиндаги ўпка яхши” деганларидек, Ватанга нима етсин, дейди Хайрулло Маҳкамов.\nТожикистон аҳолисининг 15 фоизини Хайрулло Маҳкамовга ўхшаб Россия хорижий паспортини олганлар ташкил этади. Уларнинг айтишларича, Россия паспорти тожикистонликларга, биринчи навбатда, қўшни Ўзбекистонга визасиз бориб келиш учун зарур.\nБундан ташқари, бундай паспорт уларга Ўзбекистон орқали бошқа давлатларга ҳеч бир тўсиқларсиз ўтиш учунгина керак.\nНиҳоят, нафақа ёшига етганда, бундай паспорт эгалари Россияда ҳужжат расмийлаштириб, яхшигина пенсия олишлари мумкин.\nРоссия Федерациясининг Хўжанддаги Консуллигидан олинган маълумотларга кўра, Ватандошларни кўчириш давлат дастури амал қила бошлаган кундан буён вилоятдан 80 оила кўчиб кетган. Уларнинг 40 фоизини тожик ва ўзбеклар ташкил этади.\nРоссияга кўчиб кетиш учун ариза берганлар сони эса бугунги кунда уч мингтага етган.


Тошкентда яна портлашлар\n18 январ 2021, Тошкент вақти: 19:56\n30 июль куни Тошкентдаги АҚШ ва Исроил элчихоналари олдида, Ўзбекистон Бош прокуратурасининг фойесида портлашлар юз берди. Дастлабки маълумотларга кўра, барча портлашлар камикадзелар томонидан содир этилган.\nОзодлик” мухбирлари портлашлар юз берган жойларда бўлди.\n“Озодлик” мухбири Садриддин портлаш содир бўлган вақтда Исроил элчихонасидан 300 метрлар узоқликда жойлашган бинода АҚШнинг “Айрекс” ташкилоти томонидан ташкил этилган тадбирда қатнашаётган эди. Портлаш юз бергандан сўнг бир неча дақиқа ўтгач, у воқеа жойига етиб келди ва гувоҳлар билан суҳбатда бўлди.\nГувоҳлардан бирининг сўзларига қараганда, Исроил элчихонаси олдида бир киши ўзини портлатиб юборган. Худкушнинг парчаланган тана бўлаклари ҳар томонга сочилиб кетган. Баъзилар худкуш эркак киши эканини айтмоқда.\nВоқеа жойида ҳозир бўлган расмийлардан маълумот олишнинг иложи бўлмайди. Хорижий матбуот вакилларидан бир нечасининг воқеа жойига яқин боришга уриниши самара бермади.\nГувоҳларнинг таъкидлашича, одамлар Исроил элчихонаси олдида икки кишининг ҳалок бўлгани, бир неча кишининг яраланганини кўрган.\n“Озодлик” мухбири Тўлқин АҚШнинг Ўзбекистондаги элчихонаси олдидаги портлаш тафсилотларини ўрганишга ҳаракат қилди.\nМухбир билан суҳбатлашган гувоҳларнинг сўзларига кўра, портлаш тахминан 16.45 да содир бўлган. Портлаш кучи катталигидан элчихона ва унинг яқинида жойлашган уйларнинг дераза ойналари синиб кетган. Ўзини портлатиб юборган камикадзенинг таналари бўлакларга бўлиниб, ҳар томонга отилиб кетган. Етиб келган тез тиббий ёрдам машинаси икки милиционерни шифохонага олиб кетган. Оддий фуқаролар орасида ҳам дераза ойналари синишидан жароҳатланганлари бўлиши мумкин.\nГувоҳларнинг айтишича, бу ерда ҳам эркак киши ўзини портлатган.\n“Озодлик” мухбири Шайбоннинг маълум қилишича, яна бир портлаш Бош прокуратуранинг Яҳё Ғуломов кўчасида жойлашган асосий биноси фойесида 17.00 да содир бўлган.\nВоқеа гувоҳларнинг мухбирда билдиришича, бу ерда тахминан қирқ ёшлардаги эркак киши ўзини портлатиб юборган.\nПортлашдан сўнг қарийб ярим соатлар ўтгач, воқеа жойига ички ишлар вазири Зокиржон Алматов етиб келди. Вазирнинг айтишича, портлашдан икки милиционер ва прокуратуранинг икки ходими енгил жароҳат олган.\nПортлашлар бир неча соат ўтгач Ўзбекистон телевидениесининг “Ахборот” дастури орқали тарқатилган расмий маълумотларга қараганда, портлашлар соат 16.45 ва 17.00 да содир бўлган. Бунинг оқибатида элчихоналар олдида навбатчилик қилаётган Ички ишлар вазирлигининг бир ходими ва Миллий хавфсизлик хизматининг бир вакили ҳалок бўлган. Тўққиз киши яраланган бўлиб, уларнинг иккитаси оғир аҳволдадир. Элчихоналар бинолари деярли зарар кўрмаган. Бош прокуратура фойесига эса шикаст етган. Террорчи-камикадзеларнинг шахси аниқланмоқда. Бир террорчи ёнидан шахсини аниқловчи ҳужжатлар топилган. Ушбу воқеа муносабати билан Ўзбекистон Президенти Ислом Каримов раҳбарлигида ҳукумат комиссияси тузилган. Унинг таркибига тегишли идора ва хизматлар вакиллари киритилган. Портлашлар муносабати билан тергов бошланган, террорчилар шахсини ва уларнинг эҳтимоли бор бўлган алоқаларини аниқлаш борасида тадбирлар бошлаб юборилган. Шу билан бирга, элчихоналар ва бошқа муҳим объектлар кучайтирилган хавфсизлик чоралари кўрилган.\nЎзбекистон Ташқи ишлар вазирлиги матбуот хизмати раҳбари Илҳом Зокировнинг сўнгги маълумотларга асосланиб “Озодлик” мухбирига маълум қилишича, портлаш вақтида Исроил элчихонаси олдида навбатчилик қилаётган бир милиционер ва МХХнинг бир ходими ҳалок бўлган. АҚШ элчихонаси олдидаги портлашда эса қўриқчилардан икки нафари яраланган. Ҳар икки давлат дипломатлари террорчилик ҳаракатларидан зарар кўрмаган.


Тошкент технопаркидаги ёнғин кислород баллони портлаши оқибатида бўлган - 10.06.2016, Sputnik Ўзбекистон\n300 кв.метр майдонн эгаллаган ёнғин, технопарк ижарачиларидан бирнинг техника хавфсизлигига риоя қилмагани туфайли келиб чиққан. 10.06.2016, Sputnik Ўзбекистон\n10:11 10.06.2016 (янгиланди: 10:13 10.06.2016)\n© Sputnik / Виталий Белоусов / Фотобанкка ўтишЁнғин\n300 кв.метр майдонн эгаллаган ёнғин, технопарк ижарачиларидан бирнинг техника хавфсизлигига риоя қилмагани туфайли келиб чиққан.\nТОШКЕНТ, 10 июн — Sputnik. Яккасарой технопарки ҳудуда келиб чиққан ёнғин сабаби, Nuz.uz сайти хабарига кўра, икки кислород ва ўн икки пропан баллонларининг портлаши бўлган.\nНашр хабарига кўра, технопарк ижарачиси бўлган "СМ Гранд Гигант Строй" МЧЖ томонидан кислород баллонлардан фойдаланилганда махсус зирҳланган қувур ишлатиш ўрнига оддий, суғориш қуврдан фойдалангани бўлган.\n"СМ Гранд Гигант Строй" МЧЖ "полизол" номли ламинат остига ётқизишга мўлжалланган материал ишлаб чиқаради.\nЁнғин кеча тун соат 22:00 да бошланган. Соат 22:55да ёнғинни тўлиқ ўчиришга муваффақ бўлинган. Ёнғин майдони 300 кв. метрни ташкил қилган. Жабрланганлар ва қурбонлар йўқ.\nЯккасарой технопарки 2013 йил декабрида, собиқ Тошкент текстил комбинати ўрнида ташкил қилинган эди. Майдони 65 гектар бўлган ҳудудда 250 та кичик ва ўрта тадбиркорлик корхоналари фаолият юритмоқда.


06.04.2018 14:57 Чоп этиш версияси\nПойтахтимизда ўтказилган Ҳаваскорлик халқ театрларининг республика фестивали якунланди.\nШу муносабат билан ташкил этилган тадбирда бундай ижодий фестиваллар, кўрик-танловлар, ижодий лойиҳалар истеъдодли ёшларни аниқлаш, уларни ҳар жиҳатдан рағбатлантириш, ижодкорлар ўртасидаги ижодий ҳамкорликни янада мустаҳкамлашга хизмат қилиши таъкидланди.\nНамойиш этилган спектаклларда ватанпарварлик, оила тинчлиги, дўстлик, муҳаббатга садоқат, бунёдкорлик, халқ фаровонлигини тарғиб этиш ҳамда порахўрлик, одам савдоси, гиёҳвандлик каби иллатларга қарши курашиш мавзулари кенг ёритилди.\nФестиваль якунида ҳаваскорлик халқ театр жамоалари ва ижодкорлари “Энг яхши спектакль”, “Бугунги кун муаммолари ифода этилган энг яхши спектакль”, “Бунёдкорлик мавзусининг энг яхши талқини”, “Оилавий анъаналар мавзусидаги энг яхши спектакль”, “Энг яхши драматик асар”, “Энг яхши режиссёрлик иши”, “Энг яхши эркак образи ижрочиси”, “Энг яхши аёл образи ижрочиси”, “Энг яхши эпизодик роль ижрочиси”, “Энг фаол ёш ижрочи”, “Энг яхши саҳна безаги”, “Энг фаол жамоа раҳбари”, “Энг фаол театр жамоаси”, “Энг яхши комедик спектакль” каби номинациялар бўйича тақдирланди. Уларга диплом ва эсдалик совғалари топширилди.\nФестиваль доирасида соҳа мутахассислари иштирокида “Халқ театрларининг ёшлар маданий ва маънавий ҳаётида тутган ўрни” мавзусида давра суҳбати ҳам бўлиб ўтди.\nБарно Мелиқулова, Отабек Мирсоатов (сурат) ЎзА


ТАЛАБЧАН ЕТАКЧИЛАР САЙЛАНИШИ - Ўзбекистон овози газетаси\nибратли ишлар, ташаббуслар кўпайишига йўл очади\nБошланғич партия ташкилотларининг ҳисобот-сайлов йиғилишларини уюшқоқлик билан ўтказиш, замонавий фикрлайдиган, интилувчан ва талабчан етакчиларни сайлаш партия фаолиятини тубдан кучайтиришда муҳим аҳамият касб этади. Шунингдек, бу электорат манфаатларини ҳимоя қилиш, аъзоларнинг ижтимоий-сиёсий фаоллигини кучайтириш, партия дастурий мақсадларини амалга ошириш ва уни кенг тарғиб қилиш самарадорлигини оширишга хизмат қилади.\nСергели туманидаги 13-оилавий поликлиникада фаолият юритаётган партиямиз бошланғич ташкилотининг ҳисобот-сайлов йиғилишида ҳам бу борада алоҳида сўз юритилди. БПТнинг партия дастурий мақсадларини амалга ошириш йўлидаги фаолияти таҳлил этилди.\nМирзо Кушбаков етакчилик қилаётган бошланғич партия ташкилоти 20 нафардан ортиқ аъзони бирлаштирган. Улар мамлакатимизда кечаётган демократик ислоҳотлар мазмун-моҳиятини жамоа аъзолари орасида чуқур тушунтириш, партия ташкилотлари ва депутатлик гуруҳлари ташаббуслари асосида амалга ошаётган ишларни тарғиб этиш жараёнларида фаоллик кўрсатмоқда.\n– Бошланғич ташкилотимизда сиёсий ўқув, семинар-тренинг ва давра суҳбатлари мунтазам ўтказилади, – дейди етакчи. – Хусусан, поликлиника хизмат кўрсатадиган ҳудудда истиқомат қилаётган фуқаролар, касб-ҳунар коллежлари битирувчиларининг депутатлар ва сиёсатшунос, ҳуқуқшунослар билан учрашувлари ташкил этилмоқда. Бундай тадбирларда қонунчиликка киритилаётган ўзгартиш ва қўшимчалар, ижтимоий-иқтисодий ислоҳотлар, ЎзХДП дастурий мақсадлари ҳамда олдимизда турган муҳим вазифалар хусусида фикр алмашамиз. Шунингдек, ижтимоий ҳимояга муҳтож кишилар ҳамда ёлғиз кексалар ҳолидан хабар олиш, ҳамкор ташкилотлар кўмагида уларга ҳар томонлама ёрдам беришга ҳаракат қиламиз.\nЕтакчининг таъкидлашича, бошланғич ташкилот сафини билимли ва иқтидорли ёшлар билан кенгайтиришга алоҳида эътибор қаратилмоқда. Ҳисобот даврида 10 нафардан ортиқ ёш тиббиётчи партия сафига қабул қилинган.\nҲисобот-сайлов йиғилишида йўл қўйилган камчиликлар, айрим йўналишлардаги сусткашликлар танқидий таҳлил қилинди. Бундан тўғри хулоса чиқариб, бошланғич ташкилот ташаббускорлигини ошириш бўйича аниқ йўналишлар белгилаб олинди.\nМирзо Кушбаков бошланғич партия ташкилоти етакчиси этиб қайта сайланди.


Касбий малака, пухта билим\nбитирувчи қизларнинг иш билан таъминланишида муҳим омил бўлмоқда\nМамлакатимизда вояга етаётган ёш авлодни юксак салоҳиятли, соғлом фикр ва замонавий дунёқараш эгалари қилиб тарбиялаш, уларнинг ҳуқуқ ва манфаатларини ҳимоялаш ҳамда ҳар тарафлама қўллаб-қувватлаш давлат сиёсати даражасига кўтарилган. Хусусан, 12 йиллик мажбурий таълим жорий қилиниб, мазкур жараёнда ёшлар наинки замон талаблари асосида пухта билим олмоқда, балки ўз қизиқиш ва лаёқатига кўра касб-ҳунар эгаллаб, мустақил ҳаётга дадил қадам қўймоқда.\nТаъкидлаш лозимки, ўрта махсус, касб-ҳунар таълими муассасаларини битирган йигит-қизларни тегишли мутахассислик бўйича иш билан таъминлаш, уларнинг жамият ҳаётидаги иштирокини фаоллаштиришга алоҳида эътибор қаратилаётир. Президентимизнинг жорий йил 6 февралда қабул қилинган “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори доирасида мазкур саъй-ҳаракатлар янада жадал суръат ва кенг қамров касб этмоқда.\n2013/2014 ўқув йилида республикамиздаги 1 минг 34 касб-ҳунар коллежини 495 минг 229 нафар ўқувчи битирди. Уларнинг 243 минг 520 нафарини қизлар ташкил этади. Айнан битирувчи қизларнинг таҳсилдан сўнг аниқ иш жойи ва муқим даромад манбаига эга бўлишида жойлардаги хотин-қизлар қўмиталари ҳам яқиндан кўмаклашаяпти. Пойтахтимизда Ўзбекистон Хотин-қизлар қўмитаси томонидан кенг жамоатчилик иштирокида ўтказилган тадбир айни шу масалага бағишланди.\nУнда қайд этилганидек, Ўзбекистон Хотин-қизлар қўмитаси ташаббуси билан жорий йилда коллежларни битирган қизларни иш билан таъминлаш бўйича жойларда 1 минг 700 га яқин штаблар ташкил этилди. Ҳозирги кунда коллежни битирган қизларнинг 139 минг 488 нафари корхона ва ташкилотларда ишга жойлашиб, меҳнат фаолиятини бошлаганлар. Битирувчи қизларнинг бир қисми ўқишни давом эттириш истагида юртимиздаги олий ўқув юртларига ҳужжат топширган бўлса, яна бир қисмини ишга жойлаштириш юзасидан жамоатчилик штабларининг ишчи гуруҳ аъзолари муайян чоралар кўраётир.\nЎрта махсус, касб-ҳунар таълими муассасаларини битирган қизлар кичик бизнес ва хусусий тадбиркорликка жалб қилинаётгани ҳам улар ўртасида бандлик даражасини оширишда салмоқли ўрин тутмоқда.\n— Қўмитамизнинг қуйи тизимлари олиб борган ўрганишлар бу йилги коллеж битирувчилари орасида 7 минг нафардан зиёд қизлар ўз бизнесини йўлга қўйиб, тадбиркорлик билан шуғулланиш истагида эканини кўрсатмоқда, — дейди Ўзбекистон Хотин-қизлар қўмитаси раис ўринбосари Гулнора Маруфова. — Бу қизларга кўмаклашиш мақсадида республикамиздаги тижорат банклари томонидан\n45 миллиард сўм миқдорида кредит берилиши ташкиллаштирилди ва мазкур жараён давом этаяпти. Бундан ташқари, “Тадбиркор аёл” уюшмаси билан ҳамкорликда вилоятлар бўйича 500 нафар битирувчи қизлар ишбилармонлик кўникмаларини ошириши учун зарур шарт-шароитлар яратилмоқда. Коллеждаги таҳсилдан сўнг қизларни ўқув марказларига йўналтириш, ушбу марказларда имтиёзли тарзда ҳунар ўрганиши ёки чет тилларини пухта ўзлаштиришини рағбатлантириш ҳам доимий назоратимизда турибди.\n— Коллежда ўқиб юрган чоғимда ўзимнинг тикув цехим бўлишини ният қилардим, — дейди Янгийўл туманидаги хизмат кўрсатиш касб-ҳунар коллежини битирган Шоҳида Фархудинова. — Бизнес лойиҳамни амалга оширишимда банк ажратган 5 миллион сўм миқдоридаги имтиёзли кредит катта мадад бўлди. Учта замонавий тикув машинасини сотиб олиб, буюртма асосида тикувчилик маҳсулотлари ишлаб чиқаришни ташкил этдим. Ўзимга тенгдош икки чевар қиз билан меҳнат шартномаси туздим.\nМухтасар айтганда, касб-ҳунар коллежларини битирган қизларнинг бандлик даражасини оширишда эътирофга лойиқ натижалар қўлга киритилмоқда. Шу билан бирга, коллеж битирувчиси, таълим муассасаси ва иш берувчи ўртасида тузиладиган уч томонлама шартномаларнинг ижросини тўлиқ таъминлаш, якка тартибдаги тадбиркорлик билан шуғулланмоқчи бўлган битирувчи қизларни янада қўллаб-қувватлаш долзарб аҳамият касб этаётир.\nТадбирда шулар хусусида атрофлича сўз юритилди ва унинг доирасида Тошкент шаҳрида яшовчи 400 нафарга яқин битирувчи қизларга пойтахт ўқув марказларида имтиёзли сабоқ олиш имконини берувчи сертификатлар топширилди.\nМазкур рукндаги бошқа мақолалар: « Ватанга содиқлик қасамёди\tЭъзоз, эътибор, эҳтиром »


«Қайнота-қайнонам турмушимизга қарши…» | Бир пиёла чой\n← Мусулмонлар дунёдаги энг катта телескопни қуришмоқчи\nЎзбекистон Мудофаа вазирлигининг вертолёти ҳалокати сабабларини ўрганиш бўйича махсус комиссия тузилди →\n«Қайнота-қайнонам турмушимизга қарши…»\tPosted on October 20, 2016\tby birpiyolachoy — Турмушга чиққанимга 2 йил бўлди. Тўйимиздан кўп ўтмай, эрим билан ишлаш мақсадида чет давлатига кетдик. У ерда ҳаммаси яхши эди, бир-биримизни тушуниб, аҳил яшардик. Бироқ уйга қайтишимиз билан қайнонам жанжал чиқара бошлади. Юборган пулларимизга қайнопамнинг тўйини қилишди, бошқа харажатларга ишлатишди. Ишлари битгандан кейин эса тўнини тескари кийиб олишди. Арзимаган баҳоналар туфайли жанжанллар кўпайди. Йиғинларда онам олиб келадиган тоғоралар қайнонамга ёқмай қолди. «Ичида гўшти ҳам йўқ. Тузукроқ нарса қилса бўлмайдими?» деб тирноқ ичидан кир ахтара бошлади. Бу гаплардан кейин аччиқ устида ота уйимга кетдим, онам менга вазиятни тўғри тушунтиргани учун яна кайнонамникига бордим. Қайнонам эса «Ўзи кетар ёр-ёр, ўзи келар ёр-ёр», деб писанда гаплар қилди. Оилам тинчини ўйлаб, тилимни тийдим. Бу орада дадам узоқ сафарга кетадиган бўлиб қолди. Кузатгани бормоқчи эдим, қайнонам рухсат бермади. Аламимдан йиғлаб юбордим. Бундан жаҳли чиқиб, «Роса жонга тегдинг, бор кетсанг кетавер, катта кўча. Қайтиб келмасанг ҳам майли», деб ҳайдади. Бир йил деганда зўрға ҳомиладор бўлгандим, келишмовчиликлар туфайли ҳомилам нобуд бўлди. Жонимдан ўтиб кетганидан кейин акамга қўнғироқ қилиб ҳасрат қилгандим, келиб мени олиб кетди. Энди қайнотам ҳам, қайнонам ҳам уйга қайтишимни хоҳлашмаяпти. Эримнинг кўнгли менда бўлса-да, отасининг гапидан чиқолмайди. Ўзим ҳам турмуш ўртоғимни яхши кўраман, бир-биримиздан кечмоқчи эмасмиз. Тез-тез келиб, хабар олиб туради. Аммо қайнота-қайнонам ўғлини уйлантиришмоқчи, хўжайним ҳам иккиланиб қолган, «Уйлансам ҳам, сени ташлаб қўймайман», деяпти. Бир сафар аммам «Булар ёш, ақли етмаган-да, ёшлиқ қилиб қўйибди. Кечира қолинг», деб катта бошини кичик қилиб борган эди, қайнотам хақоратлаб ҳаммамизни ҳайдаб солди. Нима қилшни билмаяпман. Илтимос, маслаҳат беринг, оилам бузилишини истамайман.\nКамола, 23 ёш, Тошкент вилояти\nҚайнонажон: — Чет элда эр-хотин мустақил, эркин яшашга ўрганиб қолгансиз. Энди оила аъзоларингизнинг гап-сўзлари ёқмаётгани табиий. Бироқ турмуш қуриш дегани эр билангина муносабат қилиш эмас. Ўзбекчиликда оила катталарини эъзозлаш, ҳурматини жойига қўйиш келиннинг биринчи галдаги вазифаси. Пул масаласига келсак, ҳар бир оиланинг ўз молиявий шароити, қонун-қоидаси бўлади. Сиз ҳам шу оиланинг аъзоси сифатида ўрнатилган қоидаларга амал қилишингиз даркор. Ота-она ҳам фарзандининг пешана тери билан топган пулини беҳуда сарфламайди, хонадон заруратига ишлатишга ҳаракат қилишади. Бундан фақат хурсанд бўлиб, улардан оила бошқарувини ўрганиб бориш лозим. Жон қизим, бу дунёда бирор ишнинг жавобсиз қолганини кўрмадим. Айниқса, жигарларга қилинган яхшилик ўн чандон бўлиб қайтади. Сизга бўлмаса, келгусида фарзандларингизга, ёки набираларингизга, албатта, қайтади. Шундай улуғ кунларда аразлаб юрмай остонаси тилло хонадонингизга боринг, узр сўранг, қайнонангизга онажоним денг, дуоларини олинг. Хўжайнингизга ота-онаси, жигарларини ёмонламанг, акс ҳолда сиздан кўнгли қолади. Сизга бахт-саодат тилаб қоламиз.\nРуҳшунос: — Қайнота-қайнонангизга таъсир ўтказиш, уларнинг фикрини ўзгартириш бироз мушкул бўлади. Шунинг учун ишни эрингиздан бошлашингиз лозим. Аввало турмуш ўртоғингизга босим ўтказмасликка ҳаракат қилинг. Унга ақл ўргатиш, ўз йўриғингизга юритишга уринманг. Ахир шундоқ ҳам ҳозир ота-онаси томонидан кучли босимга учраган, улар туфайли ўз истакларига қарши боришига тўғри келмоқда. Агар сиз ҳам айтганингизни қилдиришга уринсангиз, ташқаридан юпанч топиши аниқ. Сиз бу хатога йўл қўймай, уни илҳомлантириб туринг. Яъни «Шу вазиятдан бизни олиб чиқиб кета олишингизга ишонаман, оиламизни сақлаб қолиш қўлингиздан келади» деган сўзлар билан уни руҳлантиринг. Сиз билан ўзини эркин ҳис этсин. Фақат сизгина уни тушунишингизга, сизгагина кўнглидагиларни эркин айта олишига ишонсин. Агар эр-хотин ажрашишни истамаса, ҳеч ким уларни айира олмайди. Эрингиз билан муносабатларингизни мустаҳкамлашга ҳаракат қилинг.\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Мусулмонлар дунёдаги энг катта телескопни қуришмоқчи


Хоразмда автобус «авария»га учраши оқибатида 2 киши ҳалок бўлди — видео – Bugun.uz\nЖамият - 19:08 · 12.05.2022\nХоразмда автобус «авария»га учраши оқибатида 2 киши ҳалок бўлди — видео\nХоразм вилояти Урганч шаҳрида 12 май куни автобус йўл-транспорт ҳодисаси учрашиши оқибатида икки киши ҳалок бўлди. Вилоят Ички ишлар бошқармаси ахборот хизмати хабар берди.\nФото: Хоразм вилояти Ички ишлар бошқармаси ахборот хизмати\nҚайд этилишича, соат 14:30 да Ал-Хоразмий, Шерозий ва Ғафур Ғулом кўчалари туташган чорраҳада «Lada 2194» ва «Isuzu» автобуси ўртасида тўқнашув содир бўлган.\nСветофор орқали тартибга солинувчи ушбу чорраҳада содир бўлган йўл-транспорт ҳодисаси натижасида «Isuzu» автобуси ён томонга ағдарилиши оқибатида ундаги икки нафар йўловчи олган оғир тан жароҳатлари туфайли ҳодиса жойида вафот этган.\nШунингдек, йўл-транспорт ҳодисаси натижасида автобуснинг турли даражада тан жароҳати олган йўловчиларига тиббий ёрдам кўрсатилган. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nЭслатиб ўтамиз, Навоий вилояти Қизилтепа туманида 3 май куни йўловчи автобуси ағдарилиб кетганди. Шунингдек, Тошкент вилояти Оҳангарон тумани ҳудудидан ўтган А-373 автомобил йўлида 3 апрель куни юк машинаси ва тиркамаси ағдарилгани ҳақида хабар берилганди.


15 апрел 2021, Тошкент вақти: 07:27\nРоссиялик миллатчиларнинг нафрати ҳам қирғизистонлик меҳнат муҳожирларининг мудом хавотирда яшашларига сабаб бўлмоқда.\nМолиявий инқироз туфайли Россия ва Қозоғистонда ишчи ўринлари қисқараётганига қарамай, Қирғизистондан бу мамлакатларга кетаётганлар сони озаймаяпти.\nҚирғизистон миграция бўйича давлат қўмитаси раҳбари Айгул Рисқулова берган маълумотга кўра, мамлакатда ишга лаёқатли аҳоли сони йил сайин 60 минг кишига кўпайиб бормоқда. Қирғизистон уларнинг 40-45 мингини иш билан таъминлашга қодир.\n- Йил сайин 10-15 минг одам ишсиз қолмоқда. Улар иш излаб қўшни давлатларга чиқиб кетишга мажбур бўлмоқдалар. Меҳнат мигрантлари орасида кейинги йилларда мактабни эндигина битирган ёшлар сони кўпайиб бораётгани кузатилмоқда, - деди Айгул Рисқулова.\nАйни пайтда бошқа давлатлардан Қирғизистонга иш излаб келаётганилар ҳам борлиги маълум бўлди. Масалан, 2008 йилнинг ўн ойи мобайнида Қирғизистонга Хитойдан 75 минг меҳнат муҳожири келган. Ўзбекистон билан чегарадош ҳудудларда эса қирғиз корхоналарида ишлаётган ўзбекистонлик мардикорларни кўриш мумкин.\nАйгул Рисқуловага кўра, ўзбекистонлик меҳнат муҳожирлари асосан Қирғизистон жанубидаги ғишт заводларида ишлайдилар. Шунингдек, Қирғизистонда ишлаб иммигрант мақомини олганларнинг 49 фоизини россияликлар ташкил қилади.\nНега энди мавжуд иш ўринлари ишсиз қолиб ҳорижга кетишга мажбур бўлаётган қирғизистонликларга берилмай, уларнинг ўрнинини бошқа мамлакатдан келган ишчилар эгалламоқда?\nБу саволга жавоб берар экан, Халқаро меҳнат ташкилотининг Қирғизистондаги вакили Бўлўт Ўроқов Россия ва Қозоғистонга кетаётган қирғиз мардикорлари малакасиз бўлгани сабабли Россия ва Европанинг бошқа давлатларидан келган мутахассислар ўрнини боса олмаслигини айтади. Унга кўра, ўзбекистонлик ва тожикистонликлар ишлаётган ғишт заводларида эса иш оғир, ойлик эса оз бўлганлигидан қирғизистонликлар бу ерларда ишлашни афзал кўрмайдилар.\n- Бироқ малакасиз ишчилар қайси давлатга бормасинлар, уларни яхши қабул қилмайдилар. Улар Қирғизистонда ҳам, Россияда ҳам фақат қора ишларни бажара оладилар. Фарқи шундаки, улар Россияда Қирғизистондагига нисбатан кўпроқ иш ҳақи оладилар, - дейди Бўлўт Ўроқов.\nРасмий маълумотларга айтилишича, Россия ва Қозоғистондаги қурилишларда ва қора ишларда бугунги кунда 500 мингдан ортиқроқ қирғизистонлик меҳнат қилмоқда.\nҚирғиз парламенти депутатлари уларни ижтимоий ва ҳуқуқий жиҳатдан ҳимоялаш масаласини бир неча йиллардан бери кун тартибига қўйиб келади. Парламент депутати Николай Байлога кўра, бу йўналишда оз бўлса ҳам силжишлар бор, лекин эришилган натижаларни қониқарли эмас. Депутатнинг фикрича, Россия ва Қозоғистон ноқонуний меҳнат миграциясидан манфаатдордир, бундай шароитда меҳнат муҳожирини қабул қилиб олаётган давлат бир қатор мажбуриятларини бажаришдан озод бўлади.\nДепутат Николай Байло Россия ялпи ички маҳсулотининг 8 фоизи меҳнат муҳожирлари қўли билан яратилишини ҳам айтди.\n- Бироқ, шунга қарамай, Россия меҳнат муҳожирларини ҳимоя қилиш борасида қўшимча тадбирларни кўрмаётир, - деди Николай Байло.